amanoisuno/poet huggingface dataset:
别長安 司馬光
暫來還復去，夢裏到長安。可惜終南色，臨行子細看。
初到洛中書懷 司馬光
三十餘年西復東，勞生薄宦等飛蓬。所存舊業惟清白，不負明君有樸忠。早避喧煩真得策，未逢危辱好收功。太平觸處農桑滿，贏取閭閻鶴髪翁。
和景仁題崇福宮  其一 司馬光
歷歷山頭雪，冷冷松下風。樽中亦有酒，恨不與君同。
和景仁題崇福宮  其二 司馬光
不獨山頭白，人頭亦垂素。積雪有時消，青山色如故。
寄題傅欽之濟源别業 司馬光
縣郭遙相望，脩篁百畝餘。林間清濟水，門外太行車。道勝隨宜足，身閑與世疏。何時容命駕，采蕨釣肥魚。
遊李衛公平泉莊 司馬光
相國已何在，空山餘故林。曏時堪炙手，今日但傷心。陵谷尚未改，門闌不可尋。誰知荆棘地，鶴蓋舊成陰。
贈河中通判朱郎中 司馬光
陟屺今將老，扶牀昔未行。旨甘無所展，朱紫不爲榮。里巷傳呼入，比鄰失涕驚。方知貫金石，何以易精誠。
寄題李水部滻水别業 司馬光
茅茨臨素滻，沃野带長林。日永一堂静，草生三逕深。消憂何用酒，爲樂不須琴。擾擾市朝客，無人知此心。
泉水詩送吳都官分司歸和州 司馬光
泉水出幽谷，原流本自清。縈回徧中國，浩蕩入東瀛。峽口春雷怒，潭心曉鑑平。悠悠隨所值，行止兩無情。
遊瀍上劉氏園 司馬光
日暖孤臺迥，露濃幽逕微。茅齋舉白飲，沙溆踏青歸。照水清滿眼，穿林香濕衣。莫言春尚淺，已有杏花飛。
題致仕李太傅園亭 司馬光
漢家飛將種，氣概耿清秋。解去金貂貴，來從洛社遊。清商擁高宴，華館带長流。可笑班超老，崎嶇萬里侯。
早行 司馬光
寒犬吠柴門，荒雞鳴遠村。河聲空自急，月影不曾渾。木末星猶白，榛中露已繁。客心獨惆悵，四顧與誰言。
送羅郎中管勾玉局觀 司馬光
官名爲玉局，已與俗塵疏。鐘出寒松迥，香疑古殿虚。鄉閭非甚遠，俸祿豈無餘。誰道神仙樂，神仙恐不如。
酬終南閻諫議見寄 司馬光
齒衰心力耗，揣分乞西臺。微祿供多病，閑官養不才。弊廬容嘯傲，清洛伴歸來。故友猶相念，寒光生死灰。
寄成都吴龍圖同年 司馬光
照席燭花暖，隨車劍騎寒。江山資秀句，風月助清歡。政簡坤維静，仁深井絡安。行歌與獨酌，豈得並閑官。
花庵獨坐 司馬光
荒園才一畝，意足已爲多。雖不居丘壑，常如隱薜蘿。忘機林鳥下，極目塞鴻過。爲問市朝客，紅塵深幾何。
秋夜 司馬光
浮雲一消散，星斗粲長天。浩露灑翠柏，清香生白蓮。體涼猶衣葛，耳静已無蟬。坐久羣動息，秋空唯寂然。
平日遊園常策筇杖秋来發篋復出貂褥二物皆景仁所貺覩物思人斐然成詩 司馬光
筇杖攜已久，貂褥展猶新。漸染岷山雪，拂除京國塵。危扶醉歸路，穩稱病來身。賴此齋中物，時如見故人。
雲 司馬光
晴空碧於水，那得片雲飛。映日成丹凰，隨風變白衣。去來皆絕迹，隱顯兩忘機。天理誰能測，終然何所歸。
閑来 司馬光
閑來觀萬物，在處可逍遙。魚爲貪鈎得，蛾因赴火焦。碧梧饑鸑鷟，白粒飽鷦鷯。带索誰家子，行歌復採樵。
贈邵堯夫 司馬光
家雖在城闕，蕭瑟似荒郊。遠去名利窟，自稱安樂巢。雲歸白石洞，鶴立碧松梢。得喪非吾事，何須更解嘲。
花庵多牽牛清晨始開日出已瘁花雖甚美而不堪留賞 司馬光
望遠雲凝岫，粧餘黛散鈿。縹囊承曉露，翠蓋拂秋煙。響慕非葵比，彫零在槿先。才供少頃玩，空廢日高眠。
送劉仲通赴京師 司馬光
聖朝方考牧，蕃育寄才能。屢别良可嘆，閑遊不復曾。行塵遵洛汭，朝騎對觚稜。瀍上秋臺迥，歸来正好登。
送稻醴與子才 司馬光
昔賢尊道誼，置醴待嘉賓。今我樂閑放，提壺餉故人。螘浮杯面白，味撇甕頭醇。何以助高興，籬邊菊蘂新。
花庵二首  其一 司馬光
誰謂花庵小，纔容三兩人。君看賓席上，經月有凝塵。
花庵二首  其二 司馬光
誰謂花庵陋，徒爲見者嗤。此中勝廣廈，人自不能知。
和楊卿中秋月 司馬光
秋氣平分夜，沈陰乍散天。窺林初淡薄，照席忽孤圓。泠入詩毫健，光浮醉弁偏。嘉賓勿輕去，桂影正姢姢。
樂 司馬光
吾心自有樂，世俗豈能知。不及老萊子，多於榮啓期。緼袍寛稱體，脫粟飽隨宜。乘興輙獨往，攜筇任所之。
和邵堯夫秋霽登石閣 司馬光
飛簷危檻出林端，王屋嵩丘咫尺間。獨愛高明遊佛閣，豈知憂喜滿塵寰。目窮莽蒼纖毫盡，身得逍遙萬象閑。暇日登臨無厭數，悲風殘葉已珊珊。
和河陽王宣徽九日平嵩閣宴集 司馬光
九日英僚集，千秋勝賞同。飛橋貫河渚，危閣壓霜風。金散黄花泛，雷驚疊鼓通。百峰高鳥外，萬里寸眸中。檻底臨丹葉，杯中倒碧嵩。來雲低拂座，去鴈遠沈空。吹帽陪遊阻，搖旌結想叢。風流免堙滅，鄒湛倚羊公。
和任開叔觀福嚴院舊題名 司馬光
墨蹤塵淡鬢華新，猶喜重來值故人。二十二年如轉目，洛陽不改舊時春。
柏梯寺 司馬光
鑿石開蹊峻，登崖置閣危。笑談空谷應，步武白雲隨。衆壑如翻浪，鄰州若布棋。何當遂棲隱，身世兩相遺。
重過華下 司馬光
昔辭蓮幕去，三十四炎凉。舊物三峰雪，新悲一鑷霜。雲低秦野闊，木落渭川長。欲問當時事，無人獨嘆傷。
和李君錫惠書及詩勉以早歸 司馬光
書意勤渠詩意新，清如白雪暖如春。西遊不盡谿山樂，策馬歸來就故人。
和君錫雪後招探春  其一 司馬光
莫嫌微雪壓梅芽，已有歸鴻泊浦沙。天上詔來難久駐，直須早看洛陽花。
和君錫雪後招探春  其二 司馬光
繁霙回夜色，凌亂落春雲。虛幌寒相襲，華堂静不聞。玉卮深可敵，銀燭近微分。誰念牛衣客，窮經白髪紛。
送祖擇之 司馬光
人生榮與辱，百變似浮雲。自有窮通定，徒勞得喪分。消愁唯有酒，娛意莫如文。方寸常蕭散，其餘何足云。
和宋子才致仕後歳旦見贈 司馬光
閑官逢獻歳，拜揖亦紛然。須信家居日，方爲已有年。劬勞中外徧，名迹始終全。伯玉空搔首，蹉跎愧在前。
上元書懷 司馬光
老去春無味，年年覺病添。酒因脾積斷，燈爲目阿嫌。勢位非其好，紛華已久厭。唯餘讀書樂，暖日坐前簷。
喜才元過洛小詩招飲 司馬光
素髪各垂領，舊交相見稀。不唯春物好，况是錦衣歸。洛社凍醪熟，伊魴絲鱠肥。南軒已灑掃，命駕不須違。
仲庶同年兄自成都移長安以詩寄賀 司馬光
蠶叢龜印解，鶉野隼旟新。借問錦江樂，何如興慶春。驪歌遮去轍，竹馬望行塵。惠政如膏雨，遙知彼此均。
西臺詩二十四韻 司馬光
翰苑昔陪侍，天光辱顧瞻。寵雖承渙汗，功不立毫纖。山鹿纓頻頓，鉛刀礪不銛。拭花眸子缺，撚雪頷髭添。跼影慚尸素，胡顔處禁嚴。辭盈雖免戾，取少詎因廉。定鼎分都異，張官執法兼。剡章愚懇盡，出綍茂恩霑。原憲非無粟，胡威尚有縑。求田近瀍洛，買宅混閭閻。地僻宜花卉，兒勤付米鹽。倦遊良足悔，居吉不煩占。裘葛膚無見，囷倉飯屬饜。僧居閑可借，野步静無嫌。行樂筇枝瘦，延賓稻醴甜。麥田泥試屐，桑蔭帽低簷。愛竹忙猶種，貪書老未厭。松煙溪石潤，檀燼博山尖。牋啓來慵拆，衣冠脫怕拈。紫毫斜倚架，黄卷密垂籖。涸轍猶蒙潤，寒灰免附炎。所憂資秩滿，但願歳時淹。自是散無用，非爲智養恬。聖朝英彦富，幸許一夫潛。
和邵堯夫年老逢春 司馬光
年老逢春春莫咍，朱顔不肯似春回。酒因多病無心醉，花不解愁隨意開。荒徑倦遊從碧草，空庭慵掃自蒼苔。相逢談笑猶能在，坐待牽車陌上來。
和范景仁謝寄西遊行記  其一 司馬光
洛川秦野鬰相望，風物山河舊帝鄉。澗底逢人問樵徑，松間繫馬宿僧房。恨無同好攜三雅，共講前聞醉百場。歷徧勝遊翻悵望，日邊回首遠煙蒼。
和范景仁謝寄西遊行記  其二 司馬光
八水三川路渺茫，翠微深處白雲鄉。目𥉍懶拭如松液，領髪頻抓似栗房。林壑不嫌無用物，形骸難入少年場。緣苔躡蔓知多少，千里歸來屐齒蒼。
獨步至洛濱  其一 司馬光
拜表歸來抵寺居，解鞍縱馬罷傳呼。紫衣金带盡脫去，便是林間一野夫。
獨步至洛濱  其二 司馬光
草軟波清沙徑微，手攜筇竹著深衣。白鷗不信忘機久，見我猶穿岸柳飛。
送酒與邵堯夫 司馬光
紅櫻零落杏花開，春物相催次第來。莫作林間獨醒客，任從花笑玉山頽。
再和邵堯夫年老逢春 司馬光
年老逢春猶解狂，行歌南陌上東岡。晴雲高鳥各自得，白日遊絲相與長。草色無情盡眼綠，花林多思襲人香。吾儕幸免簪裾累，痛飲閑吟樂未央。
又和來韻 司馬光
年老逢春無用驚，對花弄筆眼猶明。不嫌貧舍舊來燕，喚起醉眠何處鸎。一僕相隨幅巾出，羣童聚看小車行。人間萬事都損去，莫遣胸中氣不平。
邵堯夫許來石閣久待不至 司馬光
淡日濃雲合復開，碧嵩清洛遠縈迴。林間高閣望己久，花外小車猶未來。
石閣春望 司馬光
極目千里外，川原繡畫新。方知平地上，見不盡青春。
和邵堯夫安樂窩中職事吟 司馬光
靈臺無事日休休，安樂由來不外求。細雨寒風宜獨坐，暖天佳景即閑遊。松篁亦足開青眼，桃李何妨插白頭。我以著書爲職業，爲君偷暇上高樓。
和景仁聞蟬 司馬光
春林滿巖綠，誰信已鳴蟬。葉上正多露，山中别有天。心閑寧感物，道合况忘年。坐聽生秋思，何須膝上絃。
和范景仁宿憩鶴寺 司馬光
回廊複閣勢縈紆，四嶺中涵一氣虛。最愛欣欣向榮木，毎來相見不相疏。
遊噴玉潭  其一 司馬光
驚風動地起，遊客望山行。若待佳辰去，應無好事名。
遊噴玉潭  其二 司馬光
萬木吼穹谷，駑駘屹不前。猶勝望塵客，佇立九衢邊。
和景仁噴玉潭 司馬光
昨朝景氣如暑天，僮僕流汗衣裘單。安知向晚暴風作，一變陽春成大寒。此時結友尋名山，伶俜徒步水石間。棘刺罥衣行路難，枯藤壽柏同攀援。驚沙擊眼百箭攢，時得閉爍窺林巒。景仁年長力更孱，牽衣執手幸不顛。仍聞旁谷有伏虎，賴得與君俱早還。
遊山呈景仁 司馬光
我祿多龔舍，君年少孔戣。道心閑始見，世路老方知。山水不相厭，風光難豫期。嬉遊不可緩，花卉即離披。
和景仁遊壽安 司馬光
宜陽城下作遊人，都爲衣冠不繫身。衆竅怒號成地籟，也勝終日在紅塵。
噴玉潭 司馬光
千尺崖頭一派清，古今不絕墜峥嶸。長風卷起散巖壑，此日方知噴玉名。
疊石溪  其一 司馬光
道傍行采藥，石底卧題名。野老相迎拜，谿童乍見驚。
疊石溪  其二 司馬光
山鳥勸人飲，山蟬笑我狂。歸時興未盡，不得看斜陽。
和景仁疊石溪 司馬光
溪邊有村落，未始識紛華。去縣只數里，居民踰百家。山腰荒徑轉，谷口翠微遮。老木紛無際，重巒浩莫涯。力窮纔到頂，勢盡復成窪。不定雲煙色，難名藥草芽。泥鈞羅比屋，澗石載連車。宛有淳風在，誰云太古遐。梁隨木性曲，簷逐地形斜。榛路牛呼犢，叢祠雀噪蛇。倚崖松偃蓋，落石浪翻花。安用遊青嶠，何須躡紫霞。好將詩筆寫，還入帝城誇。已買漁樵舍，毋令後約差。
應天院朝拜回呈景仁 司馬光
鷄鳴上馬過河橋，何異東都赴早朝。紅日已高猶熟寢，比君殊未得逍遙。
和景仁卜居許下 司馬光
壯齒相知約歳寒，索居今日鬢俱斑。拂衣已解虞卿印，築室何須謝傅山。許下田園雖有素，洛中花卉足供閑。他年决意歸何處，便見交情厚薄間。
喜雨三首呈景仁侍郎兼獻大尹宣徽  其一 司馬光
累日增煩暑，通宵結薄陰。蒼茫變風色，散漫作春霖。野店垂楊重，僧房綠篠深。疏慵尤得趣，閉戶擁重衾。
喜雨三首呈景仁侍郎兼獻大尹宣徽  其二 司馬光
漠漠春雲合，爞爞旱氣收。人心方有望，時雨不須求。豈獨老農喜，仍令惡客留。洛城花未謝，作意更同遊。
喜雨三首呈景仁侍郎兼獻大尹宣徽  其三 司馬光
麥田正塵坌，桑徑忽滂沱。比屋起相吿，荷鋤行且歌。園林半扃鎻，車馬絕經過。大尹愛民物，何妨喜更多。
亨杞下第作詩示之 司馬光
清白君家舊，文章時態新。何妨偶蹉跌，未必遂沈淪。莫歎科名晚，惟憂道誼貧。進修專在已，得失盡由人。孝友亦爲政，簞瓢足養親。那將少年淚，容易輙傷春。
景仁思歸雨未克行以詩留之 司馬光
嘉客念歸程，泥深未可行。今朝陰又重，春雨亦多情。
送景仁至丁正臣園寄主人 司馬光
客到暫開扃，春蕪生滿庭。主人殊不顧，修竹爲誰青。
和君貺老君廟姚黄牡丹 司馬光
芳菲觸目已蕭然，獨著金衣奉老仙。若占上春先秀發，千花萬卉不成妍。
又和董氏東園檜屏石牀 司馬光
密葉蕭森翠幕紆，暫來猶恨不長居。脫冠解带坐終日，花落石牀春自如。
奉同運使陳殿丞惜洛陽牡丹爲霜風所損 司馬光
名花多種欲紛敷，一夕霜風非所虞。節物偶然何足道，人情遺恨不能無。飄颻健筆詩千首，惆悵東風酒百壺。縱使前春滿朱檻，使車那復滯西都。
又和惜春謠 司馬光
朝來風雨歇，春意漠然收。去我不辭訣，憑誰能借留。杓星漸西轉，洛水自東流。曲渚撤華幄，芳園罷彩毬。雉鳴坵麥秀，蠶起野桑柔。亂絮天涯滿，晴陽草際浮。已嗟心緒減，况復鬢絲稠。賴聽新翻曲，非爲負勝遊。
還陳殿丞原人論 司馬光
品物芸芸遊太虚，不知誰氏宰洪爐。一株花落分榮辱，萬竅風號見有無。覺後共占猶是夢，衣中所得亦非珠。何如鼓瑟浴沂水，春服成時詠舞雩。
和王秀才以光始自陜右遊山歸復將登少室爲詩見寄 司馬光
瘦馬飄颻屢往還，疲勞專爲訪名山。須知筋力行將老，漸恐峰巒不可攀。蠟屐早能尋勝概，彈冠悔更落塵寰。幸依賢者爲東道，大得逍遙水石間。
和景仁西湖泛舟 司馬光
滿船歌吹拂春灣，天外晴霞水底斑。誰信飛觴臨綺席，獨能回首望青山。東門車馬匆匆别，西洛風煙寂寂閑。疊石溪頭應更好，却輸野叟坐林間。
新買疊石溪莊再用前韻招景仁 司馬光
一溪清水珮聲寒，兩岸莓苔錦繡斑。三徑誰來卜鄰舍，千峰我已作家山。鹿裘藜杖偏宜老，紫陌紅塵不稱閑。早挈琴書遠相就，放歌爛醉白雲間。
戲書宋子才止足堂 司馬光
舉世戀榮祿，夜行無乃勞。獨君年未至，止足一何高。矮製烏紗帽，寛裁白氎袍。華榱坐終日，閑按紫檀槽。
寄題宇文中允所居 司馬光
孤宦行直道，栖栖良可悲。誰能拂衣去，不待掛冠期。經史乃吾友，雲山爲已知。世間青紫貴，盡付兩佳兒。
貽夸者 司馬光
我樂非君樂，君憂非我憂。蓬蒿與溟渤，終老不同遊。
春遊 司馬光
人物競紛華，驪駒逐鈿車。此時松與柏，不及道傍花。
和潞公遊天章楚諫議園宅 司馬光
名卿新治第，上宰舊連墻。槐蔭青青葉，星鄰兩兩光。林花裂錦狹，門路築沙長。共引庭間水，交生壁外篁。魚窺薦琴石，螢散讀書牀。玉帳方懷遠，松齋欲就荒。旌幢今少憩，蘭蕙不徒芳。早晚平狼望，同來舉壽觴。
還張景昱景昌秀才兄弟詩卷 司馬光
韡韡新詩卷，青春映棣華。機雲今繼美，載協舊承家。幸託仁人里，時回長者車。白虹光亂眼，何敢議瑜瑕。
寄題張著作善頌堂 司馬光
玉壘老先生，逍遙樂太平。門闌百客盛，冠蓋一鄉榮。國族招邀近，堂皇指顧成。江山對平遠，圖史散縱横。止水中心適，秋毫物外輕。鯉庭新露冕，閭巷不須驚。
和宇文公南塗中見寄 司馬光
騘馬烏紗遊洛塵，未能全得自由身。深慚白首戀微祿，不向青山爲散人。斥鷃卑飛聊取適，冥鴻高舉益難親。蜀都迢遞千餘里，徒誦新詩妙入神。
酬張二十五秀才南園遣意 司馬光
花卉日相續，朝昏興寄新。露荷香入坐，風竹净無塵。嘯詠皆羣從，喧囂遠四鄰。須知軒冕客，富貴不關身。
酬張三十秀才見贈 司馬光
樸學居人後，清塗忝衆先。瓠因無用棄，木爲不才全。比得林泉趣，仍依邑里賢。自慚頭半白，方解賦歸田。
八月十五日夜陪留守宣徽登西樓值雨待月久不見 司馬光
經歳侍佳節，無如陰靄何。果然時雨足，安用月華多。未免銀缸進，空聞玉漏過。庾公興不淺，久爲駐鳴珂。
秋雨新霽遊水北馬上偶成 司馬光
秋色與秋聲，蕭然滿洛城。未霜林葉赤，新雨野風清。水氣侵肌冷，嵐光刮眼明。誰云景如畫，但恐畫難成。
運使虞部按行洛西諸縣因遊所過名山有詩百餘首合爲一編蒙賜寵示俾之繼作一首 司馬光
屬城窮僻地，攬轡徧周流。弊政已更化，名山不廢遊。鳴騶留谷口，輕屐歷巖幽。聚看官儀者，相扶半白頭。
呂宣徽挽歌二首  其一 司馬光
奕世台衡貴，盈門紱冕榮。遐方流惠化，殊俗讋威聲。宥密資忠力，安平寄老成。遽騎箕尾去，何以慰蒼生。
呂宣徽挽歌二首  其二 司馬光
維嶽人皆仰，長城衆所依。遠猷方克壯，昭世忽長違。象設儼如在，英靈窅不歸。唯應令名久，竹素藹餘輝。
和君貺暮秋四日登石家寺閣曉泛洛舟 登閣 司馬光
嬉遊乘曉霽，登覽犯秋寒。不出埃塵外，安知在壤寛。宮前斷山碧，林表落霞丹。欲下惜佳趣，相留更倚欄。
和君貺暮秋四日登石家寺閣曉泛洛舟 泛舟 司馬光
葉下宮槐老，雲飛洛浦秋。復陪元禮棹，却望仲宣樓。曲岸迷頻轉，遙山碎不流。夷猶聊寓賞，浩蕩得忘憂。晨出露漸徑，昏歸月滿舟。星河散寥廓，珠貝映汀洲。林館回車入，壺觴秉燭遊。山公興未盡，徒御且番休。
又和六日四老會 司馬光
萸房迎令節，菊蘂入芳筵。華燭初長夜，清霜未冷天。悲風咽横吹，驟雨送繁絃。聊附鄒枚客，敢希園綺賢。
和王少卿十日與留臺國子監崇福宮諸官赴王尹賞菊之會 司馬光
儒衣武弁聚華軒，盡是西都冷落官。莫歎黄花過佳節，且將素髪共清歡。紅牙板急絃聲咽，白玉舟横酒量寛。青眼主公情不薄，一如省闥要人看。
和白都官見贈 司馬光
齒疏鬢白兩眸昏，萬事無堪老病身。脫粟猶霑太倉祿，法官仍忝外臺臣。直緣迂僻求閑地，豈是孤高慕古人。英俊滿朝皆稷契，太山何少一飛塵。
送白都官歸長安 司馬光
丈夫那肯浪低眉，薄宦空添鬢裏絲。瀘水歸来山浩蕩，都門辭去菊離披。黄雞白酒五陵樂，杜曲樊川九糓宜。復見夫君行直道，崆峒氣俗未應衰。
送雷章秘丞知芮城 司馬光
西伯昔斷訟，令名存迄今。南臨大河曲，北倚首陽岑。俗被聖賢化，人多禮讓心。夫君老經術，終日想鳴琴。
酬邵堯夫見示安樂窩中打乖吟 司馬光
安樂窩中自在身，猶嫌名字落紅塵。醉吟終日不知老，經史滿堂誰道貧。長掩柴荆避寒暑，只將花卉記冬春。料非空處打乖客，乃是清朝避世人。
和邠守宋度支來卜居與南園爲鄰 司馬光
弱冠交遊鬢髪蒼，飽諳官况好深藏。閑居共買一壥地，盡老常依數仞墻。雖喜卜鄰同晏子，尚慚推宅異周郎。何時税此憑熊駕，倚仗相迎立路傍。
和張文裕初寒十首  其一 司馬光
何處初寒好，初寒郟鄏城。垂紳多俊彦，列第盡公卿。裘馬過從盛，門闌灑掃清。誰家擁獸炭，盡日管絃聲。
和張文裕初寒十首  其二 司馬光
何處初寒好，初寒洛汭宮。翠華雖脉脉，佳氣自葱葱。闕角月華白，苑墻霜葉紅。都人心望幸，注目不離東。
和張文裕初寒十首  其三 司馬光
何處初寒好，初寒洛水橋。沙痕水清淺，風葉柳蕭條。關塞長塗直，嵩丘倒影遙。鳳樓雖在北，車馬不塵囂。
和張文裕初寒十首  其四 司馬光
何處初寒好，初寒太室山。晴空煙澹泊，返照雪孱顔。極目鴈稍沒，無心雲自還。猶餘拜表累，不得坐松間。
和張文裕初寒十首  其五 司馬光
何處初寒好，初寒禹鑿門。遙天露崖口，輕浪漱山根。萬佛龕苔老，一燈林靄昏。漁梁杳相望，石瀨夜聲喧。
和張文裕初寒十首  其六 司馬光
何處初寒好，初寒噴玉泉。折冰流谷口，飛溜落雲邊。雀噪聚林杪，樵歌下石巔。尋幽不思返，坐嘯夕陽偏。
和張文裕初寒十首  其七 司馬光
何處初寒好，初寒疊石溪。山斜改昏曉，路曲失東西。拾栗走村稚，鑿垣巢乳雞。我來閑擁褐，曝背草簷低。
和張文裕初寒十首  其八 司馬光
何處初寒好，初寒肅政臺。官閑免簿領，門静少塵埃。天借風霜氣，人無鷹隼猜。庭荒餘老柏，尚有夕烏來。
和張文裕初寒十首  其九 司馬光
何處初寒好，初寒遊弈園。林間葉未盡，籬底菊猶存。結竹爲庵小，開爐構火温。誰言處城市，岑寂似丘樊。
和張文裕初寒十首  其一○ 司馬光
何處初寒好，初寒福善居。長宵對燈火，滿室聚詩書。暫息登山屐，休脂下澤車。所安容膝地，何必更多餘。
寄題刁景純藏春塢 司馬光
藏春在何許，鬰鬰萬松林。永日門闌静，東風花木深。主公今素髪，野服遂初心。時與鄉人醉，高歌散百金。
和君貺少林寺 司馬光
達磨自云傳佛心，緒言迷世到於今。既攜隻履歸西域，安得遺靈在少林。孤月正明高殿冷，清風不斷老松深。謝公自愛山泉美，肯爲幽禪此訪尋。
又和嶽祠謝雪題嶽寺平法華庵 司馬光
宴坐幾何年，庭蕪與砌連。焚修真諦苦，功行得無圓。闕里詩三百，賴鄉文五千。厭煩猶不讀，何况淤泥蓮。
望日示康廣宏 司馬光
清晨三綠袍，羅拜北堂高。積善因先烈，餘光及爾曹。勿矜從事早，當念起家勞。修立皆由已，何人可佩刀。
和君貺題潞公東莊 司馬光
嵩峰遠疊千重雪，伊浦低臨一片天。百頃平皋連别館，兩行疏柳拂清泉。國須柱石扶丕構，人待樓航濟巨川。蕭相方如左右手，且於窮僻置閑田。
和君貺任少師園賞梅 司馬光
寒壓春頭草未芽，喜聞置酒賞新葩。官儀赫奕三川守，野意蕭疏四皓家。不用管絃妨淡泊，豈容桃李競繁華。昏鴉散亂傳呼出，歸路林間燭影斜。
別韻一首 司馬光
風日雖寒晝景長，探春遠訪白蓮莊。岸冰猶在水先綠，柳葉未生條已黄。老木根侵苔徑窄，新梅花入酒卮香。天真不必人修飾，得趣勿嫌臺館荒。
又和開叔 司馬光
寒梅犯雪榮，大隱久專名。異種生江渚，何年到洛城。色如虛室白，香似主人清。響使吳兒見，不思菰菜羮。
和公廙喜雪 司馬光
曏來河洛久愆陽，禱祀徒勞罄肅莊。林雪飛花欣暫白，麥田濡葉未全黄。城中稍覺桑薪貴，村外時聞社甕香。八使孜孜憫惸獨，斯民那復畏凶荒。
和史誠之謝送張明叔梅臺三種梅花 司馬光
别後相驚兩鬢霜，可憐梅蘂爲誰芳。臺頭日暖分三色，林下風清共一香。正爛漫時遊不足，忽離披去樂難常。慇懃手折遙相贈，不欲花前獨舉觴。
早春寄景仁  其一 司馬光
辛夷花爛開，故人殊未來。愁看柳漸綠，忍更折殘梅。
早春寄景仁  其二 司馬光
疊石溪上春，茅茨卜築新。前言如不踐，山蟬又笑人。
和君貺宴張氏梅臺 司馬光
京洛春何早，憑高種嶺梅。紛披百株密，爛漫一朝開。青女工黏綴，霜娥巧剪裁。崑山雲滿谷，蓬堵浪成堆。勢擁樽前合，香從席下來。蜺旌羾天起，練甲洗兵回。不使光風散，曾無夜色催。人稠衣馥郁，地狹舞徘徊。民服召公化，時推何遜才。淹留文酒樂，璧月上瑤臺。
看花四絕句  其一 司馬光
洛陽相望盡名園，牆外花勝牆裏看。手摘青梅共挼酒，何須一一具杯盤。
看花四絕句  其二 司馬光
洛陽相識盡名流，騎馬遊勝下馬遊。乘興東西無不到，但逢青眼即淹留。
看花四絕句  其三 司馬光
洛陽春日最繁華，紅綠陰中十萬家。誰道羣花如錦繡，人將錦繡學羣花。
看花四絕句  其四 司馬光
南園桃李近方栽，澆水未乾花已開。山果野蔬随分有，交遊不厭但頻來。
和君貺清明與上巳同日泛舟洛川十韻 司馬光
繁華兩佳節，邂逅適同時。雅俗共爲樂，風光如有期。曉煙新里巷，春服滿津涯。已散漢宮燭，仍浮洛水卮。占花分設席，愛柳就張帷。華轂爭門去，輕簾夾路垂。三川雲錦爛，四座玉山欹。疊鼓傳遙吹，輕橈破直漪。清談何衮衮，和氣益熙熙。想見周南俗，當年播逸詩。
和君貺寄河陽侍中牡丹 司馬光
真宰無私嫗煦同，洛花何事占全功。山河勢勝帝王宅，寒暑氣和天地中。盡日玉盤堆秀色，滿城繡轂走香風。謝公高興看春物，倍憶清伊與碧嵩。
又和安國寺及諸園賞牡丹 司馬光
洛邑牡丹天下最，西南土沃得春多。一城奇品推安國，四面名園接月波。山相著書稱上藥，翰林弄筆作新歌。人間朱粉無因學，浪把菱花百徧磨。
送酒與邵堯夫因戲之 司馬光
林下雖無憂可消，許由聞說掛空瓢。請君呼取孟光飲，共插花枝煮藥苗。
酬仲通初提舉崇福宮見寄 司馬光
富壽安民舊學違，符移擁筆素心非。青雲有路那足顧，白髪滿頭胡不歸。永日杜門無俗客，臨風隱几得天機。西山爽氣秋應好，恨不相從上翠微。
魏忠獻公挽歌辭三首  其一 司馬光
瀛海訏謨定，宗祧指顧安。鴻勛柱石壯，勁節雪霜寒。翼亮三朝久，初終一德完。如何未黄髪，壟栢已丸丸。
魏忠獻公挽歌辭三首  其二 司馬光
愛物威容悴，憂公宿疹加。孤忠貫白日，美志掩丹霞。行路皆惆悵，聞風悉嘆嗟。英靈覲宗祖，猶想佑皇家。
魏忠獻公挽歌辭三首  其三 司馬光
惻怛動旒扆，鴻臚葬老臣。簫鐃震淦口，紼翣隘漳濱。久大英名在，哀榮異禮陳。豐碑紀遺烈，長泣鄴城人。
酬君貺和景仁對酒見寄三首 上宣徽 其一 司馬光
懶拙無時用，耆朋獨我思。乘閑同把酒，道舊各成詩。高義刮眼膜，清風生鬢絲。方將激衰俗，賤子實何爲。
酬君貺和景仁對酒見寄三首 上宣徽 其二 司馬光
北闕黄金印，西山白髪翁。訏謨帝廷異，小築洛川同。晴野峰峰碧，霜林葉葉紅。無因侍樽席，惆悵又秋風。
酬君貺和景仁對酒見寄三首 上侍中 司馬光
何事掛冠客，至今留帝臺。紅塵終可厭，青眼不長開。春路半消雪，寒枝初破梅。南園虚客席，灑掃望公來。
野軒 司馬光
黄雞白酒田間樂，藜杖葛巾林下風。更若食芹仍暴背，野懷併在一軒中。
汙亭 司馬光
雜花亂種盤渦底，小屋深居鑑燧心。朝市囂聲那得到，晨昏暑氣不能侵。
藥軒 司馬光
雨餘條甲繞階生，往往桐君昔未名。采貯不須勤暴篲，秋陽日日滿簷楹。
晚暉亭 司馬光
俯臨城市厭諠譁，回顧園林景更加。醉立斜陽頭似雪，往來誤認白公家。
喜雨八韻呈明叔 司馬光
藴隆亦太甚，薈蔚不朝隮。直可憂秋廪，非徒病夏畦。民心或能徹，天造固難稽。黯淡雲纔蔟，滂沱日未西。衣襟坐來冷，城闕望中迷。園筍新梢活，庭蕉濕葉低。響從窗破紙，行喜屐生泥。昨旦煩相報，憑君謝竹雞。
六月十八日夜大暑 司馬光
老柳蜩螗噪，荒庭熠燿流。人情正苦暑，物怎已驚秋。月下濯寒水，風前梳白頭。如何夜半客，束带謁公侯。
閑中有富貴 司馬光
閑中有富貴，迥與俗塵殊。水浄齊紈展，花繁蜀錦紆。竹風寒扣玉，荷雨急跳珠。可笑公孫衍，酣歌誇丈夫。
寄唐州吳辨叔二兄 司馬光
方城古稱險，遠在豫州南。近歳汙莱闢，新民秦晉參。當官誠近厚，獲譴亦無慚。但惜牆陰竹，歸轅幾日驂。
自題寫真 司馬光
黄面霜鬚細瘦身，從来未識漫相親。居然不可市朝住，骨相天生林野人。
和安之久雨 司馬光
秋霖逢甲子，禾耳恐須生。流俗幸無驗，高田猶有成。潤唯藜莠得，爛與蕙蘭并。早晚浮雲豁，逍遙賦晚晴。
和復古小園書事 司馬光
飽食復閑眠，風清雨霽天。葉深時墜果，岸曲乍藏蓮。波面秋光浄，林梢夕照鮮。東家近亦富，滿地布苔錢。
復古詩首句云獨步復静坐輙繼二章 獨步 司馬光
踽踽出東軒，徐徐步小園。何須從吏卒，亦不引兒孫。躡屐尋莎徑，攜筇撥水源。愁聞俗客到，唯說市朝喧。
復古詩首句云獨步復静坐輙繼二章 靜坐 司馬光
一榻僅容膝，身心俱寂然。直緣知樂內，亦不爲安禪。棐几陳編掩，竹窗殘局捐。尚餘喧噪在，野鳥與林蟬。
光詩首句云飽食復閑眠又成二章 飽食 司馬光
錢少何須萬，杯多不過三。龜腸本易足，熊掌詎宜貪。散步竹齋外，高吟柳徑南。此心無所用，脫粟亦深慚。
光詩首句云飽食復閑眠又成二章 閑眠 司馬光
秋懷一事無，暑盡晝凉初。竹戶静長閉，藜牀安有餘。逍遙化胡蝶，容易入華胥。天上多官府，神仙恐不如。
寄題濟源李少卿園亭 司馬光
縣僻人事少，土肥風物殊。杖刊靈壽木，輪裹溴梁蒲。竹不減淇水，花仍似洛都。主公眉雪白，遊覽未嘗扶。
和明叔九日 司馬光
不奈衰鬚白，羞看朝鑑明。聊憑佳節酒，強作少年情。雨冷弊裘薄，風高醉帽傾。如何不行樂，况復值秋成。
邵堯夫先生哀辭二首  其一 司馬光
菽藿一簞樂，蒿莱三畝寛。蒲輪不能起，甕牖有餘安。高節去圭角，久要敦歲寒。今朝郊外客，誰免涕汍瀾。
邵堯夫先生哀辭二首  其二 司馬光
慕德聞風久，論交傾蓋新。何須半面舊，不待一言親。講道切磋直，忘懷笑語真。重言蒙蹠實，佩服敢書紳。
閑居呈復古 司馬光
閑居雖懶放，未得便無營。伐木添山色，穿渠擘水聲。經霜收芋美，带雨接花成。前日鄰翁至，柴門掃葉迎。
和明叔遊白龍溪 司馬光
溪深荒徑微，尋勝不知疲。寒月影隨馬，曉風冰滿髭。行歌被褐叟，聚戲拾薪兒。外野饒真趣，令人懷抱夷。
和景仁七十一偶成 司馬光
心地長閑爲己物，年華不住是天時。當時海上乘槎客，維楫都無任所之。
六十寄景仁 司馬光
從来好與天爭力，困竭方慚已力微。見事晚于蘧伯玉，今知五十九年非。
去春與景仁同至河陽謁晦叔館於府之後園既去晦叔名其館曰禮賢夢得作詩以紀其事光雖愧其名亦作詩以繼之 司馬光
蓬飛匏繫十餘年，並蔭華榱出偶然。郭隗金臺雖見禮，華歆龍尾豈能賢。浮雲世味閑先薄，寒柏交情老更堅。明日河梁即分首，人生樂事信難全。
與樂道約會超化寺比至樂道以疾先歸塗中有詩見寄 司馬光
顛毛種種齒浮搖，屈指交遊漸寂寥。時較半朝非是晚，路無數里不爲遙。子猷垂到復歸去，安道雖知未易邀。古寺徘徊久東望，青春雲日冷蕭蕭。
和樂道再以詩見寄 司馬光
諫垣簪筆接英遊，今日華顛昔日憂。邂逅升沈皆是命，逍遙出處本無愁。衡門不羡金門貴，藿食焉知肉食謀。溟海榆枋各安分，蓬莱未必勝嵩丘。
晚春病起呈擇之治臣 司馬光
風日正和柔，身輕喜病瘳。懶抛殘蠧簡，暖脫弊貂裘。值客開青眼，逢花忘白頭。家家好春色，何處可同遊。
次韻和復古春日五絕句  其一 司馬光
雪霜哀鬢拔還生，桃李新園長未成。五十尚能勝六十，今年又滅去年情。
次韻和復古春日五絕句  其二 司馬光
車如流水馬如龍，花市相逢咽不通。獨閉柴荆老春色，任他陌上暮塵紅。
次韻和復古春日五絕句  其三 司馬光
東城絲網蹴紅毬，北里瓊樓唱石州。堪笑迂儒竹齋裏，眼昏逼紙看蠅頭。
次韻和復古春日五絕句  其四 司馬光
家藏歌吹只西鄰，吹落梅花歌落塵。百葉桃開深院裏，輸他白髪有情人。
次韻和復古春日五絕句  其五 司馬光
燕拂人衣絮撲頭，紅英滿地綠陰稠。殘春舉目多愁思，休上迢迢百尺樓。
酬宋叔達卜居洛城見寄 司馬光
離羣四十一春風，縱有相逢似夢中。幸得相逢作鄰舍，但嗟彼此是衰翁。漢文前席人將去，庾信誅茅橐未充。悵望金堤碧蕪闊，杖藜攜手幾時同。
和王安之題獨樂園 司馬光
草濃初過雨，林静遠含煙。燕引新飛鷇，荷承半墜蓮。朋來惟有月，山見不須錢。誰與同其樂，壺中濁酒賢。
和吳辨叔知鳳翔見寄 司馬光
岐陽府舍始相逢，四十餘春屈指中。昔日布衣今露冕，當時小吏亦衰翁。醉吟久作藏身計，條教應多及物功。惟是綵衣難再著，長林極目起悲風。
和安之今春於鄭國相公及光處得綴珠蓮各一本植之盆中仲夏始見一花喜而成詠末句云未知先合謝誰家 司馬光
春凍消時種兩芽，南風薫日見孤花。先開必自陶鈞力，且合歸功丞相家。
君貺環溪 司馬光
地勝風埃外，門深花竹間。波光冷於玉，溪勢曲如環。榮路回翔厭，華軒嘯詠閑。堪羞謝太傅，不復到東山。
瞑目 司馬光
瞑目思千古，飄然一烘塵。山川宛如舊，多少未來人。
獨樂園二首  其一 司馬光
獨樂園中客，朝朝常閉門。端居無一事，今日又黄昏。
獨樂園二首  其二 司馬光
客到暫冠带，客歸還上關。朱門客如市，豈得似林間。
放鸚鵡二首  其一 司馬光
野性思歸久，籠樊今始開。雖知主恩厚，何日肯重來。
放鸚鵡二首  其二 司馬光
雖道長安樂，爭如在隴頭。林間祝聖主，萬歳復千秋。
呈樂道 司馬光
歡迎俛仰皆陳迹，薄宦須臾即色空。試憶昔年雙桂會，只如前日夢魂中。
太皇太后挽歌詞二首  其一 司馬光
麟閣承家慶，軒星應德暉。帝猷陰有補，嬪則動無違。遽就蒼梧野，空餘大練衣。只應彤管在，萬古播鴻徽。
太皇太后挽歌詞二首  其二 司馬光
四紀褘衣盛，兩朝長樂尊。九州貢甘旨，萬乘問晨昏。明辟歸元子，嘉謀賚孝孫。群生資后土，難答化光恩。
和劉伯壽陪潞公禊飲 司馬光
旌幢車騎滿沙頭，鼓吹喧繁畫鷁浮。十里羅紈光照地，千家簾幕遠臨流。觴隨洛水周公事，月映鳳樓裴相遊。令典久墮今更舉，行聞美俗徧中州。
南園雨霽景物粗佳有懷正叔安之 司馬光
洛陽秋雨闋，荒圃物華饒。白鶴寒尤盛，紅薇晚未彫。鳥驚朱實墮，雲滅翠岑遙。揚子方嘲白，相如尚苦痟。徘徊瞻望近，邂逅笑談遼。官冷慚無具，相思不敢招。
和潞公與昌言正叔遊獨樂園徘徊久之主人不至 司馬光
茂勛成亮采，勝賞寄風流。閑引翹林客，同爲獨樂遊。厭居華宇盛，翻愛弊廬幽。愧不先操篲，迎塵立道周。
潞公遊龍門光以室家病不獲參陪獻詩十六韻 司馬光
旄節擁憑熊，逶迤向鑿龍。順成時過蜡，閉塞令行冬。雪壟痕猶濕，梅林思已濃。傳呼空谷應，前導白雲逢。飛蓋多邀客，停車數問農。禹功雙壁斷，佛劫萬龕重。絕頂標孤剎，疏林透遠鐘。氣蒸泉郁郁，冰綻水溶溶。藥閣低臨渚，茅庵背倚峰。凍醪資野酌，寒筍佐晨饔。棋局多依石，茶爐坐蔭松。醉醒皆衆共，小大盡公從。顧以私恩累，難追勝賞蹤。原思初不病，叔夜亦非慵。稽古慚經笥，摛華怯筆鋒。會須參後乘，異日待從容。
初夏獨遊南園二首  其一 司馬光
取醉非無酒，忘憂亦有花。暫來疑是客，歸去不成家。
初夏獨遊南園二首  其二 司馬光
桃李都無日，梧桐半死身。那堪衰病意，更作獨遊人。
和景仁答才元寄示花圖 司馬光
高士閑居舊，名花獨步今。移從洛浦遠，濯自錦江深。傳得巫山貌，非因延壽金。不須天女散，已解動禪心。
或謂光嗤景仁談禪而自談又因用前韻爲景仁解禪 司馬光
賤子悟已久，景仁迷自今。良因拯溺急，是致涉波深。到岸何須栰，揮鉏不見金。浮雲任來往，明月在天心。
題傳燈錄 司馬光
呷著聲聞酒便狂，它州浪走不歸鄉。誰曾縛汝安用解，彼自無創勿誤傷。探月拾針傳妄語，安居暇食賴先王。但令時世如三代，達磨從他面向墻。
奉和大夫同年張兄會南園詩 司馬光
露濃秋過半，氣爽雨收餘。取酒邀嘉客，呼兒掃弊廬。生涯數畝地，官業一軒書。竹結垂綸屋，泉分入座渠。愜心皆樂事，容膝即安居。梁静栖無燕，波澄戲有魚。茂林穿繚繞，微徑步虚徐。果落方知熟，莎長不忍除。過從當苦遠，接侍每慚疏。不厭茅茨陋，時迂長者車。
答張伯常之郢州塗中見寄 司馬光
適意遺軒冕，輕於鴻一毛。扁舟千里遠，佳句百篇豪。酒飲宜城美，歌聞白雪高。家林已春色，慎勿滯江臯。
獨樂園新春 司馬光
春風與汝不相關，何事潛来入我園。曲沼揉藍通底綠，新梅剪綵壓枝繁。短莎乍見殊堪喜，鳴鳥初聞未覺喧。憑仗東君徐按轡，旋添花卉伴芳樽。
和潞公真率會詩 司馬光
洛下衣冠愛惜春，相從小飲任天真。隨家所有自可樂，爲具更微誰笑貧。不待珍羞方下筯，只將佳景便娛賓。庾公此興知非淺，藜藿終難繼主人。
景仁書云去冬因酒病耳病牙遂不入洛以詩寄呈 司馬光
許昌攜手盡時英，况復新開甲第成。醉裏都將春作達，老来不向酒藏情。齒疏無廢銜杯趣，耳病猶分度曲聲。舊友昔遊渾忘却，可憐寂寂洛陽城。
又云新鑄鬴斛與今太府寺尺及權衡若合符契復次前韻 司馬光
裁筩累黍久研精，况復新修鬴斛成。豈校忽微爭口語，本期淳古變人情。既言樂律符今尺，但恐簫韶似鄭聲。若欲世人俱信服，鳳凰再集潁川城。
三月二十五日安之以詩二絕見招作真率會光以無從者不及赴依韻和呈  其一 司馬光
真率由来無次第，經旬踰月不爲稀。藍輿但恨無人舉，坐想紛紛醉落暉。
三月二十五日安之以詩二絕見招作真率會光以無從者不及赴依韻和呈  其二 司馬光
杯盤豐腆勝陶令，園沼繁華減白家。惆悵佳辰掩蓬蓽，不陪高會賞鄰花。
用安之韻招君從安之正叔不疑二十六日南園爲真率會  其一 司馬光
榆錢零亂柳花飛，枝上紅英漸漸稀。莫厭銜杯不虚日，須知共力惜春暉。
用安之韻招君從安之正叔不疑二十六日南園爲真率會  其二 司馬光
真率春來頻宴聚，不過東里即西家。小園容易邀嘉客，饌具雖無亦有花。
二十六日作真率會伯康與君從七十八歳安之七十七歳正叔七十四歳不疑七十三歳叔達七十歳光六十五歳合五百一十五歳口號成詩用安之前韻  其一 司馬光
七人五百有餘歳，同醉花前今古稀。走馬鬥雞非我事，紵衣絲髪且相暉。
二十六日作真率會伯康與君從七十八歳安之七十七歳正叔七十四歳不疑七十三歳叔達七十歳光六十五歳合五百一十五歳口號成詩用安之前韻  其二 司馬光
經春無事連翩醉，彼此往來能幾家。切莫辭斟十分酒，儘從他笑滿頭花。
别用韻 司馬光
坐中七叟推年紀，比較前人少幾多。花似錦紅頭雪白，不遊不飲欲如何。
其夕宿獨樂園詰朝將歸賦詩 司馬光
平曉何人汲井華，轆轤聲急散春鴉。開園更有四五日，映葉尚餘三兩花。宿病岑岑猶带酒，無眠耿耿不禁茶。自嫌行樂妨年少，遽索藍輿且向家。
二十七日邀子駿堯夫賞西街諸花 司馬光
今年節物非常晚，春盡西街花尚多。試問二三真率友，小車籃舁肯重過。
呈張子賤 司馬光
近時洛社名真率，簞食壺漿取次遊。試問西來老朝散，可能同志便相收。
三月三十日微雨偶成詩二十四韻書懷獻留守開府太尉兼呈真率諸公 司馬光
春盡少歡意，昏昏睡思添。正憂花意索，更用雨聲兼。乍語鶯喉澀，慵飛柳絮黏。落英紅沒砌，茂草碧侵簾。寶相錦鋪架，酴醿雪擁簷。沼萍浮鈿靨，林筍露犀尖。坐惜光風駛，行愁畏日炎。追隨任塵甑，歌笑望霜髯。落筆詩情放，飛觥酒令嚴。金丹呼勝彩，玉燭擢新籖。傲岸冠巾側，淋浪襟袖霑。饑仍留瘦馬，歸必待清蟾。筋力雖無幾，娛遊亦未厭。脫身離簿領，適性得閭閻。多病非辭貴，無才豈飬恬。清塗誠愧忝，微祿已傷廉。日費須三爵，年支仰數縑。糇糧粗能足，蓍蔡不煩占。河洛今爲盛，圖書昔所潛。家家花啓戶，處處酒飄帘。温飽資兼愛，安平倚具瞻。愚夫猶樂育，下客愈撝謙。落拓形骸逸，優遊歳月淹。餘生信多幸，狂醉亦無嫌。
其日雨中聞姚黄開戲成詩二章呈子駿堯夫  其一 司馬光
穀雨後來花更濃，前時已是玉玲瓏。客來更說姚黄發，只在街西相第東。
其日雨中聞姚黄開戲成詩二章呈子駿堯夫  其二 司馬光
小雨留春春未歸，好花雖有恐行稀。勸君披取魚蓑去，走看姚黄判濕衣。
四月十三日立夏呈安之 司馬光
留春春不住，昨夜的然歸。歡趣何妨少，閑遊勿怪稀。林鶯欣有託，叢蝶悵無依。窗下忘懷客，高眠正掩扉。
和子駿洛中書事 司馬光
西都自古繁華地，冠蓋優遊萃五方。比戶清風人種竹，滿川濃綠土宜桑。鑿龍山斷開天闕，導洛波回載羽觴。况有耆英詩酒樂，問君何處不如唐。
安之令子河陽官舍作蛙樂軒安之有詩寄題輙敢繼和 司馬光
鼓吹娛俗耳，蛙鳴惬雅懷。最宜凉雨歇，更與晚風偕。驥子方長騖，雲衢偶未諧。功名當努力，留此遺吾儕。
和安之喜雨 司馬光
吁嗟方請雨，潤溽果如占。黍稷固有望，來麰亦未嫌。聲繁清倦枕，氣冷入疏簾。蔓喜龍頭舉，泉驚虎爪添。田疇誠最急，花藥不妨兼。詩伯才盈斛，聊應費筆尖。
逍遙四章呈欽之堯夫  其一 司馬光
結髪讀經史，疲精非一朝。於今成濩落，所幸得逍遙。不韙狂心息，難平客氣消。巢林易爲足，竊敢比鷦鷯。
逍遙四章呈欽之堯夫  其二 司馬光
閑思宇宙內，何物不由天。定分不移易，勞心徒棄捐。鵬飛九萬里，松壽一千年。斥鷃與朝菌，逍遙亦自然。
逍遙四章呈欽之堯夫  其三 司馬光
閉目念前古，飄然一烘塵。兩儀仍似舊，萬物互爭新。軒冕榮何在，簞瓢樂最真。衆人俱我笑，我亦笑其人。
逍遙四章呈欽之堯夫  其四 司馬光
六合曠無際，逍遙好縱遊。放懷同一貫，瞬目即千秋。丸遇區臾止，萍隨波浪流。所之皆自得，何懼亦何憂。
感物 司馬光
朝看新燕飛，暮聼子規啼。尺蠖身藏葉，神龜尾曳泥。韝鷹何用掣，櫪馬不當嘶。自伐憎狙巧，頽然憂木雞。
送伯淳監汝州酒 司馬光
惟知負米樂，不覺抱關卑。出處兩得意，是非皆自知。
酬安之謝光兄弟見過 司馬光
平時一二日，不見已相思。况復閉關久，杳無攜手期。清談勝妙藥，高韻敵凉颸。愧乏機雲美，虚承青眼知。
酬王安之聞罷真率會 司馬光
閉關寧是率，辭疾似非真。既處譏嘲地，誰爲長厚人。虛舟非有意，飄瓦不須嗔。此過如何贖，清秋宴席陳。
和潞公伏日讌府園示座客 司馬光
盛陽金氣伏，華宇玉樽開。真率除煩禮，耆英集上才。炎蒸疑遠避，流景忘西頽。幸忝俊遊並，仍慚右席陪。蒲葵參執扇，冰果侑傳杯。相國方留客，如何務早回。
和子駿新荷 司馬光
懶不窺園久，元非效仲舒。新荷滿沼密，藍舁出門疏。借問含煙晚，能勝裛露初。愧無魚戲句，弄翰白紛如。
司徒開府韓國富公挽辭四首  其一 司馬光
天祐休明祚，時生雋傑臣。賢科首多士，宰府澤生民。煥爛三台正，冲融四海春。欲知甄冶力，試問白頭人。
司徒開府韓國富公挽辭四首  其二 司馬光
松漠驕無信，漁陽廣聚兵。移書侮中國，决意背齊盟。直氣輕軺入，英辭左衽驚。虜歸烽火滅，宇縣復升平。
司徒開府韓國富公挽辭四首  其三 司馬光
大吕功名重，鴻毛軒冕輕。閑居客愈盛，暫出市皆傾。溟海涵容大，龍門謁見榮。謙光儼在目，慟哭望佳城。
司徒開府韓國富公挽辭四首  其四 司馬光
杖屨還私第，精誠在本朝。愛君老不懈，憂國沒方昭。東閣秋牢落，西芒夜寂寥。只應忠亮志，氣運不能消。
臧郎中挽歌二首  其一 司馬光
積慶承前烈，呈才會聖時。踐楊朝有籍，治行吏爲師。僚友皆親譽，黎民每去思。惜哉違世早，志業未全施。
臧郎中挽歌二首  其二 司馬光
素履存誠厚，虚懷待物真。鄉閭昔相接，朋友世彌親。遺札蠅頭細，長阡馬鬛新。九原那可作，空復想音塵。
和子華遊君貺園  其一 司馬光
甲第朱門久不開，春風潛入發江梅。今朝丞相雙車轍，碾破林間水畔苔。
和子華遊君貺園  其二 司馬光
小桃似喜相君來，爭發新花繼落梅。更仗環溪醒殘酒，沒篙春水綠於苔。
又和上元日遊南園賞梅花 司馬光
梅簇荒臺自可羞，相君愛賞忘宵遊。未言美實調羮味，且薦清香泛酒甌。
又和 司馬光
中令園陪丞相遊，百分勸酒不須愁。春風陌上醒歸去，只恐更爲桃李羞。
又和遊吳氏園二首  其一 司馬光
天氣清和無喘牛，花林爛熳竹林幽。臨風高詠足爲樂，有勇知方笑仲由。
又和遊吳氏園二首  其二 司馬光
名園易主似行郵，美竹高松景自幽。誰信本來天地物，長爲已有固無由。
和子駿約遊一二園亭看花遇雨而止 司馬光
行樂及佳時，官閑無所覉。只知花正發，不共雨爲期。淺草碧無際，濃雲冷四垂。陪遊興未盡，安得不相思。
又即事二章上呈  其一 司馬光
雨不成遊半路歸，逢花值柳倍依依。朝來賴飲三杯酒，醉卧西齋晝掩扉。
又即事二章上呈  其二 司馬光
覺後追思氣味長，歡情愁緒兩俱忘。近来方得醉中趣，熟寐沈沈是醉鄉。
明日雨止復招子駿堯夫遊南園  其一 司馬光
昨朝洛北阻遊陪，惆悵中橋半醉回。潑火既經寒食雨，解酲須撥凍醪醅。
明日雨止復招子駿堯夫遊南園  其二 司馬光
遙思花寨交横錦，未分春心斗頓灰。更與二三頭白友，試携薄具上高臺。
戲呈堯夫 司馬光
近來朝野客，無坐不談禪。顧我何爲者，逢人獨懵然。羡君詩既好，說佛衆誰先。只恐前身是，東都白樂天。
聞正叔與客過趙園歡飲戲成小詩 司馬光
吾廬寂寞類荒村，但有林間鳥雀喧。不似楚家多樂事，笙歌拾得醉鄰園。
和子華應天院行香歸過洛川 司馬光
印節傳呼洛北還，府庭無訟不妨閑。度橋寒色侵春服，按轡晴光露曉山。香穗徘徊凝廣殿，花籃繁會滿通闤。自知白雪高難和，忍愧誰能寄我顔。
寒食遊南園獨飲 司馬光
寒食良辰無賞心，雜花爛熳柳成陰。若非獨酌酬佳景，一日風光直萬金。
次前韻二首  其一 司馬光
頭白惜春情更深，花間獨醉競分陰。泉聲醒耳自可樂，不用歌抛滿袖金。
次前韻二首  其二 司馬光
南園莫笑獨追尋，明日未知晴與陰。揮手一朝辭逆旅，滿堂安用累千金。
觀孫兒戲感懷 司馬光
我昔垂髫今白頭，中間萬事水東流。此心爭得還如是，戲走階前不識愁。
陪子華燕醮廳酒半過趙中令園 司馬光
簪裾丞相閣，林沼令君家。煙曲香尋篆，杯深酒過花。霏微燼沈水，馥郁漬榠柤。愧乏相如賦，陪遊託後車。
和秉國寄子駿堯夫二留臺 司馬光
一臺二妙日追遊，琥珀香醪白玉甌。相下不厭賢者意，尚言執友欠龍頭。
和伯常自郢州見寄 司馬光
西郊去歳揖行人，柳暗花濃又一春。坐想高風清入骨，沉吟佳句健生神。潺湲杳靄煙波古，散誕逍遙興趣新。應笑洛陽車馬道，緇衣未免化紅塵。
和潞公行及白馬寺得留守相公書云名園例惜好花以候同賞詩二章  其一 司馬光
雲漢成章湛露晞，都門宴餞羽觴飛。謝安不復東山去，爭似阿衡得謝歸。
和潞公行及白馬寺得留守相公書云名園例惜好花以候同賞詩二章  其二 司馬光
相國東郊迓帝師，油幢交映碧參差。都人共喜安輿到，正是餘花可惜時。
和子華喜潞公入覲歸置酒遊諸園賞牡丹 司馬光
介圭成禮下中天，春物雖闌色尚妍。園吏望塵皆闢戶，肩輿回步即開筵。波濤凌亂鞾旁錦，風雨縱横撥底絃。洛邑衣冠陪後乘，尋花載酒願年年。
陪致政開府太師留守相公致政內翰燕集輙歌盛美爲三公壽皆用公字爲韻 太師 司馬光
獨佐成康世，高年有畢公。神心降維嶽，龜兆告非熊。黄閣遵成範，太常書茂功。歸來保眉壽，恩禮享優隆。
陪致政開府太師留守相公致政內翰燕集輙歌盛美爲三公壽皆用公字爲韻 相公 司馬光
東閣延髦士，西都守别宮。不忘如衞武，難老似僖公。位貌今雖遠，官僚舊忝同。開懷盡卮酒，足以厚時風。
陪致政開府太師留守相公致政內翰燕集輙歌盛美爲三公壽皆用公字爲韻 內翰 司馬光
眉似高僧秀，顔如童子紅。忠純汲長孺，高潔夏黄公。矯矯遼東鸖，冥冥塞北鴻。自誇新酒量，像想百分空。
景仁將歸穎昌輙爲詩二十韻紀贈 司馬光
秀發西南美，挺生河嶽靈。雕龍蔚文采，老鸖瑩儀形。落筆高時雋，飛緌侍帝庭。英聲軼雲漢，遠勢擊滄溟。苦節專憂國，嘉謀毎據經。温雖比圭璧，直不避雷霆。道勝軒裳薄，神和氣體寧。忠誠懷畎畝，樂事寄林坰。藻鑒評隨月，過從德應星。苦吟金出礦，確論木銜釘。賤子叨流輩，高風仰典刑。巨川容滴水，餘景借流螢。久别眉俱白，重來眼更青。淹留弦與晦，遊集醉還醒。有酒須相就，無歌不共聼。奇花喧夕市，疊鼓咽春亭。揚袂行辭洛，回車去望陘。往還天表鴈，離合浪間萍。異日期同傳，窮泉約互銘。古今難得事，交分保頽齡。
復用三公燕集韻酬子駿堯夫 司馬光
官閑虚室白，粟飽太倉紅。朝夕掃三徑，往來從二公。蒹葭徒倚玉，燕雀豈知鴻。相遇輙同醉，惟愁樽酒空。
和吳朝議同年謝光與景仁同年見過 司馬光
結綬東堂同發策，白頭相值益相親。却思景祐無多日，共見元豐有幾人。天下高名歸廣受，古来交道重雷陳。謝公身老才方壯，落筆成章字字新。
伏蒙留守相公賜示陪太師潞公東田宴集詩輙敢屬和 司馬光
舞雩新雨浹公田，水滿東溪上下天。行徑乍迂初見筍，浮舟正好未生蓮。絃收裂帛胡琴闋，袖結清風楚舞妍。相國火城光滿路，夜歸不假玉蟾圓。
效趙學士體成口號十章獻開府太師  其一 司馬光
都人共喜太師回，比戶爭迎不得催。正值土樓灘水淺，大家出手挽船来。
效趙學士體成口號十章獻開府太師  其二 司馬光
東郊車馬走紅塵，城外多於城裏人。誰信今朝還政後，過如前歳下車新。
效趙學士體成口號十章獻開府太師  其三 司馬光
歸来甫可及春殘，丞相頻邀賞牡丹。遠處名園多不到，尊前日獻百餘盤。
效趙學士體成口號十章獻開府太師  其四 司馬光
洛陽風俗重繁華，荷擔樵夫亦戴花。貪看二公同宴會，遊人昏黑忘還家。
效趙學士體成口號十章獻開府太師  其五 司馬光
公廚敕許釀芳樽，屢喚賓朋醉後園。謔浪略無名位間，誰人知道太師尊。
效趙學士體成口號十章獻開府太師  其六 司馬光
過春稀復到諸園，厭苦終朝鼓吹喧。招得老僧江外至，啜茶揮麈話松軒。
效趙學士體成口號十章獻開府太師  其七 司馬光
東田小籍選新聲，歌吹胡琴色色精。客少有時全不用，天然水竹湛餘清。
效趙學士體成口號十章獻開府太師  其八 司馬光
首夏清和新雨晴，綠莎細軟不妨行。園夫遮道白何事，梔子花開斑笋生。
效趙學士體成口號十章獻開府太師  其九 司馬光
矮帽長絛紫縠衫，朱門深静似重巖。莫言永日渾無事，種藥移花一一監。
效趙學士體成口號十章獻開府太師  其一○ 司馬光
八十聰明強徤身，况從壯歳秉鴻鈞。功名富貴古亦有，無事歸来能幾人。
和潞公招堯夫不至 司馬光
東閣樽罍招共飲，後房羅綺約同觀。既無薊子分身術，須欠車公一座歡。
和子華招潞公暑飲 司馬光
朱門近在府園東，杖屨過從跬步中。避暑連翩投轄宴，析酲蕭灑滿襟風。閑来高韻渾如鸖，醉裏朱顔却變童。剪燭添香歡未極，但驚銅漏太匆匆。
再和伯常見寄 司馬光
誅茅宋玉宅邊人，知醉宜城幾甕春。細雨短蓑漁向市，孤村極浦鼓迎神。徧遊七澤身忘倦，更賦千篇意轉新。不必滄浪羡清泚，曏来纓上已無塵。
再和秉國約遊石淙 司馬光
上國分攜十五秋，未嘗偶坐捧茶甌。石淙今會須如約，彼此霜毛各滿頭。
送堯夫知河中府二首  其一 司馬光
耆老承風舊，絲綸錫命新。展禽安屢黜，原憲樂常貧。執志窮通壹，論交表裏真。但祈深自重，膏澤望斯民。
送堯夫知河中府二首  其二 司馬光
河抱城根曲，山侵地勢斜。周餘古樓觀，舜俗舊人家。回首遊從闊，装懷牒訴譁。何時重載酒，同醉洛陽花。
席君從於洛城種金橘今秋始結六實以其四獻開府太師招三客以賞之留守相公時賦詩以紀奇事光竊不自揆輙依高韻繼成五章  其一 司馬光
宜春果結洛陽枝，正遇耆明會客時。更引輕舟倚蘆岸，香秔鮮鱠雅相宜。
席君從於洛城種金橘今秋始結六實以其四獻開府太師招三客以賞之留守相公時賦詩以紀奇事光竊不自揆輙依高韻繼成五章  其二 司馬光
圓小香黄珠顆垂，結成洛邑重霜時。相公和氣陶羣物，不是寒溫變土宜。
席君從於洛城種金橘今秋始結六實以其四獻開府太師招三客以賞之留守相公時賦詩以紀奇事光竊不自揆輙依高韻繼成五章  其三 司馬光
君從好事不知疲，種子成株凡幾時。摘獻帝師三取二，自嘗兩顆且隨宜。
席君從於洛城種金橘今秋始結六實以其四獻開府太師招三客以賞之留守相公時賦詩以紀奇事光竊不自揆輙依高韻繼成五章  其四 司馬光
物不須多且賞奇，禦寒相見結庵時。江南江北徒虚語，盡信前書是不宜。
席君從於洛城種金橘今秋始結六實以其四獻開府太師招三客以賞之留守相公時賦詩以紀奇事光竊不自揆輙依高韻繼成五章  其五 司馬光
弊居橘亦自南移，愛護栽培費歳時。前此實成酸苦甚，應由與德不相宜。
和留守相公九月八日與潞公宴趙令園有懷去年與景仁秉國遊賞 司馬光
今歳台星聚洛中，甘棠前後雨陰濃。英辭唱和詩千首，高宴遊陪祿萬鍾。木末霜繁花未落，雲間字小鴈相從。西湖在望親朋遠，節物那堪處處逢。
和留守相公寄酒與景仁 司馬光
想對白衣初滿傾，執杯未飲已詩成。懷賢孤坐悄無語，不是朝来困宿酲。
和秉國芙蓉五章  其一 司馬光
清曉霜華漫自濃，獨憑愛日飬殘紅。勸君秉燭須勤賞，閶闔難禁一夜風。
和秉國芙蓉五章  其二 司馬光
北方稀見誠奇物，筆界輕絲指捻紅。楚蜀可憐人不賞，墻根屋角數無窮。
和秉國芙蓉五章  其三 司馬光
平昔低頭避桃李，英華今發歳云秋。盛時已過渾如我，醉舞狂歌插滿頭。
和秉國芙蓉五章  其四 司馬光
後時獨立誠難事，猶賴階庭有菊叢。綽約霜前弄姿態，非如羣木萬株紅。
和秉國芙蓉五章  其五 司馬光
但見涉江求水際，豈知勝木采霜中。微紅未肯全衰歇，正似酡顔鸖髪翁。
安之朝議哀辭二首  其一 司馬光
場屋推聲價，朝紳仰典型。朱衣老卿列，白首戀親庭。舟壑一朝失，泉臺萬古扃。音容宛在目，爭免凈飄零。
安之朝議哀辭二首  其二 司馬光
樂易春陽暖，孤高秋氣清。老惟知自適，貧不問爲生。京兆開阡貴，延陵題墓榮。如何帝師筆，純孝紀名卿。
和堯夫見寄  其一 司馬光
志趣苦難合，倀倀何所依。逢君始相照，知我信爲稀。忽報除書下，徒瞻征蓋飛。相思千里遠，洛浦又春歸。
和堯夫見寄  其二 司馬光
仁政如慈父，蒲人得所依。教條前後接，風迹古今稀。試郡纔書最，還朝必奮飛。西臺舊班列，猶望繡衣歸。
華嚴真師以詩見貺聊成二章紀其趣尚  其一 司馬光
知足隨緣處處安，一身溫飽不爲難。禪房窄小纔容榻，此外從他世界寛。
華嚴真師以詩見貺聊成二章紀其趣尚  其二 司馬光
素髪青眸七十餘，未嘗遊學只安居。旁無几杖身輕健，應爲心閑得自如。
和子華過王帥家見梅花盛開呈君實子駿兼簡堯夫 司馬光
去年與客盡清歡，今日重来立馬看。猶是攜觴同醉在，只愁風雨横相干。
和張伯常賀遷資政 司馬光
不駕使車開漢關，不棲巖穴鍊金丹。豈無開徑三人友，分著垂緌五寸冠。坐飽太倉猶自愧，謬躋秘殿益難安。願同野老嬉堯壤，長守先生苜蓿盤。
又書一絕戲呈 司馬光
伯常遠自郢中回，喜與愁心相繼来。幸得蒹葭依玉樹，愁將瓦礫報瓊瑰。
又和南園真率會見贈 司馬光
白頭難入少年場，林下相招莫笑狂。綠篠影侵棋局暗，黄梅花漬酒卮香。任真自愧殽羞薄，假寐初便枕簞凉。酬應詩豪困牽率，從来懶放似稽康。
春日思景仁 司馬光
去歳洛城中，嬉遊處處同。從離崿嶺北，常夢潩泉東。草遶春街碧，花繁夕市紅。臨風默惆悵，想像白眉翁。
神宗皇帝挽詞五首  其一 司馬光
決事神明速，任人金石堅。天機先兆朕，聖度藴淵泉。仁義生知性，恩威獨化權。乾坤無毁息，長與大名傳。
神宗皇帝挽詞五首  其二 司馬光
聽政涉中昃，觀書達夜分。周王忘自逸，漢祖不知勤。棣萼因心友，雲章落筆文。它年紬石室，光大繼皇墳。
神宗皇帝挽詞五首  其三 司馬光
至德成無象，徽名避不居。期門弋獵絕，步輦宴遊疏。錢列金釭暗，兵嚴武帳虚。蓬莱日晏仗，猶望駕宮車。
神宗皇帝挽詞五首  其四 司馬光
鼇禁叨承詔，金華侍執經。微生輕草芥，聖澤闊滄溟。鹿性安林野，葵心注闕庭。堯雲不可望，白首涕飄零。
神宗皇帝挽詞五首  其五 司馬光
式道清行馬，靈輴下陛簾。雲奔同軓集，雨泣兆民瞻。石闕蒼煙暝，松門白露霑。載弓徒隕絕，無計附龍髯。
北京留守王太師挽歌詞二首  其一 司馬光
盧肇時推重，終軍衆共賢。何如奪標日，未及弃繻年。官歷清塗徧，名居美事先。人間福有五，視履豈非全。
北京留守王太師挽歌詞二首  其二 司馬光
昔日程文士，中間侍坐賓。遊陪慚晚輩，待遇過它人。方嘆龍門遠，俄驚馬鬛新。西園行樂處，引領但霑巾。
超然臺寄子瞻學士 司馬光
使君仁智心，濟以忠義膽。嬰兒手自撫，猛虎鬚可攬。出牧爲龔黄，廷議乃陵黯。萬鍾何所加，甔石何所减。用此始優游，當官免阿諂。曏時守高密，民安吏手斂。乘閑爲小臺，節物得周覽。容膝常有餘，縱目皆不掩。山川遠布張，花卉近綴點。筵賓殽核旅，燕居兵衛儼。比之在陋巷，爲樂亦何歉。可笑夸者愚，中天猶慘慘。
今古路行 司馬光
出門道路多，縱横不我測。我今欲遠行，須問曾行客。徐徐逢路人，咨問青松側。客曰君何往，答曰遊京邑。客乃指要路，而言行有益。古路雖大道，不如今路直。但行今人路，猶如假羽翼。彼客别我去，獨自踟躕立。爲見今古路，無乃須差忒。今路足輪蹄，古路饒荆棘。欲行今人路，恐背古人迹。擬行古人路，今人笑迂僻。又擬不出門，奈有饑寒逼。哀哀於此情，悠悠蒼天色。不避今人嫌，路須行古陌。古陌雖然遠，且保無厥失。勉哉自勉哉，前古難知識。不復見楊朱，萬古凝愁魄。
憶同尋上陽故宮路 司馬光
上陽門外雲連草，車馬遙遙往來道。昔王遊豫幾何年，今人豈識當時好。明珠翠羽已成塵，道上行人幾番老。當時秋天落宮槐，今此婆娑皆合抱。
和陳殿丞芍藥 司馬光
化工餘巧惜春殘，更發濃芳繼牡丹。檀點藏心殷勝纈，異香迎鼻酷如蘭。瓊樓窈窕仙家宅，雲葉低垂醉裏冠。自有殊功存藥錄，不當獨取鄭詩看。
到任明年旨罷官有作 司馬光
恬然如一夢，分竹守長安。去日冰猶壯，歸時花未闌。風光經目少，惠愛及民難。可惜終南色，臨行子細看。
和景文議交絕句 司馬光
邇來友義漸隳頽，直諒多聞貴不回。勢利相交何足道，已知餘耳愧陳雷。
御宴送李宣徽知真定府口號 司馬光
匈奴舊畏李將軍，今日重來幾代孫。旗尾飄揚山燒裂，馬啼騰踏塞塵昏。降王稽顙朝南闕，天子垂衣御北門。幕府事閑刁斗靜，碧潭佳景日開樽。
慶文公八十會口號 司馬光
元勛茂德古無倫，海內高閑第一人。台席已酬調鼎志，磻溪還作釣魚身。師臣首冠三旌貴，歲曆行開九十新。願過期頤躋上壽，飛觴四十有餘春。
別一章改韻同五詩呈堯夫 司馬光
家雖在城闕，蕭瑟似山阿。遠去名利窟，自稱安樂窩。雲歸白石洞，鶴立碧松柯。得喪非吾事，何須更寤歌。
和堯夫先生相招遊夏圃 司馬光
野迥秋光滿，逕微朝露寒。登高與行遠，餘力尚桓桓。
酬堯夫招看牡丹  其一 司馬光
君家牡丹深淺紅，二十四枝爲一叢。不唯春光占七八，才華自是詩人雄。
酬堯夫招看牡丹  其二 司馬光
君家牡丹今盛開，二十四枝爲一栽。主人果然青眼待，正忙亦須偷暇來。
走筆和君錫堯夫 司馬光
先生洛社坐忘機，大尹朝天去佐時。今日梅花浮別酒，青雲早晚重來披。
和堯夫首尾吟 司馬光
堯夫非是愛吟詩，安樂窩中無所爲。古道白頭無外用，今時青眼幾人知。嵩山洛水長相見，秋月春風不失期。筋力雖衰才思壯，遞年比較未嘗虧。
居洛初夏作 司馬光
四月清和雨乍晴，南山當戶轉分明。更無柳絮隨風起，惟有葵花向日傾。
集句詩 司馬光
年去年來來去忙，暫偷閑臥老僧床。驚回一覺游仙夢，又逐流鶯過短牆。
雙竹 司馬光
但有歲寒心，兩三竿也足。虬騰雙角直，鯨噴兩鬚長。
御筵送李宣徽知真定府 司馬光
秋風蕭瑟引華旌，祖宴高張出斗城。玉饌芳菲羅百鐵，繡衣照耀擁千兵。驪歌未闋長楊苑，騎吹先臨細柳營。雨露醲恩何以報，沙場不惜樹功名。
睢陽五老圖 司馬光
圖謀已就樂時閑，曉向田園喜脫冠。心志不灰猶有策，星長還在尚無桓。朝陽鳴鳳身輕暖，赴壑剛蛇齒健寒。儀表珍藏傳不朽，每於清士敬持看。
悼靜照堂僧 司馬光
寶閣灰寒靜照新，馬啼從此踏京塵。金門乞得詩千首，蕭寺歸時老一身。弟子去來渾領袖，交朋存歿半簪紳。西風又剪梧桐葉，不見蒲團舊主人。
次韻謝杜祁公借觀五老圖 司馬光
脫遺軒冕就安閑，笑傲丘園縱倒冠。白髮憂民雖種種，丹心許國尚桓桓。鴻冥得路高難慕，松老無風韻自寒。聞說優遊多唱和，新篇何惜畫圖看。
句  其一 司馬光
清茶淡話難逢友，濁歌狂歌易得朋。
句  其二 司馬光
不肯那錢買珠翠，任教堆插階前菊。
句  其三 司馬光
藏鬮新度臘，習舞競裁衣。
句  其四 司馬光
不知藏在何人手，卻向尊前鬥弄拳。
句  其五 司馬光
一朝雲路果然登，姓名亞等呼先輩。
句  其六 司馬光
初時被目爲迂叟，近日蒙呼作隱人。
句  其七 司馬光
蟬聲若喚人。
句  其八 司馬光
薄梗任飄流。
句  其九 司馬光
霜花錯節開。
句  其一○ 司馬光
猶將談笑對風塵。
句  其一一 司馬光
雨濕蓼花千穗紅。
雜興三首  其一 鮮于侁
幽居觀物變，天道固盈虗。炎取日方熾，微陰一已生。涼風動野草，桃李先飄零。蜩螗集高柳，絡緯響空庭。愁心獨耿耿，宵夢竟難成。
雜興三首  其二 鮮于侁
一氣斡元造，爲功未嘗煩。羣生自委化，天地亦何言。鳬脛不可增，楮葉不可鐫。欲益固爲損，勞心非自然。不見平陽侯，醇酒聊終年。
雜興三首  其三 鮮于侁
三王貴養老，取重在乞言。酒醴副佳餚，黄髪斯皤然。朝廷本忠厚，風俗亦變遷。豈意漢道微，侍中惟少年。耆舊無備問，李公所以難。
新堂夜坐月色皎然由連理亭信步庭中徘徊久之因爲五言一首 鮮于侁
秋風動微涼，天雨新霽後。閒齋獨隱几，明月在高柳。振衣步庭下，顥氣入襟袖。天空雲漢明，隱約辨列宿。蒼蒼松檜上，零露飛欲流。脱葉滿閒園，繁華迨衰朽。清宵望蟾彩，宜付一杯酒。多病謝樽罍，城頭轉寒漏。
九誦 堯祠 鮮于侁
車轔轔兮廟堧，鼓坎坎兮祠下。竽琴兮並奏，潔時修兮虔祠事。瑤華爲饌兮沆瀣爲漿，象籩玉豆兮金鼎煇煌。海珍野蔌兮雜錯而致誠。神之來兮風雨蕭蕭，前驅於畢兮上有招搖。羽林爲衛兮虹霓爲旗，鳯凰左右兮擾伏蛟螭。神之降兮金輿，靈欣欣兮肸蠁。德難名兮覆燾，千萬年兮不忘。
九誦 舜祠 鮮于侁
道歷山兮逶蛇，思古人兮感歎。並儲胥兮肅止，仰曾雲兮晻曖。獸何鳴兮林中，鳥何悲兮山上。木何爲兮不剪，草何爲兮茂暢。帝之神兮在天，帝之德兮在人。物具兮四海，心精兮一純。采秀實兮山間，摘其毛兮澗底。玉醴湛兮瓊茅，希修雜兮蘭茝。樂備兮九奏，鳯舞兮儀韶。人駿奔兮如在，君卒享兮神交。
九誦 周公 鮮于侁
噫嗟兮文公，巋然兮秘宇。悵王室兮多難，獨勤勞兮左右。四國流言兮冲人不知，東征問罪兮慆慆不歸。大電以風兮天威震驚，弁啓金縢兮衮衣有光。公之心兮大成文武，公之子兮建侯啓土。山川兮附庸，奄鳬繹兮龜蒙。萬子孫兮承祀，億兆人兮仰止。惟天子之歎嗟兮不復見於寤寐。何莽新之假攝兮文奸言而欺一世，造作詭故而戕劉兮亦亟殄宗而絕嗣。公之聖而德協天兮何妄人之輒自擬，俾其顛而不終兮天實表公衷而警後。肅進拜於廟堂兮宜奉時之牲酒。鼓鐘兮在宮，琴瑟兮在堂。神之格兮樂享，民欣欣兮不忘。
九誦 孔子 鮮于侁
曲阜兮遺墟，先師兮闕里。神彷彿兮如在，涕潺湲兮不已。窮天地兮一人，掲日月而照臨。生無萬乘之位兮三千之徒心服而四來。嗟愚陋之不明兮乃商賜之爲疑，羌紛紛其妄作兮悖道違義而弗自知。顧六藝之折衷兮取捨縱横而協於道，後世苟輕肆於胸臆兮必遽貽於詬病。三綱立而五教明兮實治世之宏矩，履厚地而戴高天兮胡一日之可捨，宜萬齡之廟貌兮春秋不乏其時祀。合仁義以爲冠兮結忠信而爲佩，集道德以爲裳兮服文章而爲带。列籩豆爲左右兮蘋藻牲牢而潔肥，酌玉醴以爲酒兮錯瓊瑤而爲粢。升堂而北面兮望冕旒之巍巍，惟神明之降鑒兮洞精神其來歆。
九誦 嶽神 鮮于侁
雲蓊蔚兮山之巓，瞻嶽靈兮望青天。嶄巖崷崪兮磅礴無垠，巄嵸嵂勃兮寧一以爲仁。草木雜而羅生兮人不可名，鳥獸蕃而走集兮虞不能知。因高錯事兮道此躋陛，登岱勒成兮胡爲而七十二君。齊余心兮不外，高余冠兮甚偉。擷芳杜兮爲衣，掇紫芝兮作佩。柏實兮松華，石髓兮蘭英。蕙肴陳兮玉案，明水湛兮清尊。誠拳拳兮不解，寐接神兮怳若有言。嵩高峻極兮生甫與申，周道將明兮宣以中興。水旱不常兮蟲螟以災，稼穡卒荒兮民生流離。勞來安集兮之子之功，祐此下民兮寧遺神羞。
九誦 河伯 鮮于侁
清秋方初兮霪雨降而無時，舊坊弗治兮河水泛濫而爲災。潏汨沸渭兮澎湃奔波而霈來，崩騰覆溺兮夫豈河伯之不仁。汗漫千里兮蕩然室閭，耄稚驚號兮丘冢爲家。蛟螭憤怒兮魚鼈縱横，黿鼉馳騖兮鳬鶩飛翔。皇天無親兮視聽以民，五序參差兮咎極以滋。聖惟唐堯兮固遭横流，臣有舜禹兮輿心所依。禦災拯溺兮九叙可歌，四凶遂去兮二人以陞。天地平成兮海隅蒙福，白馬玉璧兮非神之欲。
九誦 箕子 鮮于侁
偉夫子之正諒兮適遭世以離尤，悼祖宗之累積兮大命顛而逢憂。忠良屏遠兮讒諛寖昌，神龜在塗兮虺蟒升堂。紫鸞笯置兮鴆羽飛揚，騶虞潛遯兮豺虎縱横。江籬鉏割兮鈎吻日滋，芳荃不御兮蔓草難圖。比干剖心兮天子佯狂，蒙以正兮大明其傷。靈修不察兮國以云亡，舊邦維新兮武功以成。囚奴釋辱兮作賓於王，九疇演繹兮大法以彰。五事欽明兮君道日隆，彝倫攸叙兮庻政其凝。朝鮮分封兮夷貊化行，傳國中山兮蕃子以孫。廟貎有嚴兮祀典攸存，歲時奉事兮斯千萬年。
九誦 微子 鮮于侁
肇公孫之璇源兮玄鳥降而生商，並禹稷之聖賢兮實惟桓撥之王。歷媯姒之世數兮道日躋於武湯，始伐罪於仇餉兮人怨咨而徯來。顧寛仁之宜民兮天俾式于九圍，諒除殘而代虐兮猶云德之有慚。賴燕翼於孫謀兮治克舉於三宗，老成不怨於不以兮隱處不傷於厄窮。世四十有六而下衰兮豈天命之將隳，寔遭家之不嗣兮顧麗色之惟微。念社稷之顛傾兮七廟無所憑依，帝眷在於有周兮抱祭器而焉歸。雖白馬之見廟兮聊血食於商丘，偉夫子一言兮誠有取於三仁。
九誦 雙廟 鮮于侁
旄頭光芒兮戎馬馳，海水沸蕩兮鯨鯢飛。煙塵蔽日兮殺氣昏，金鼓轟天兮山岳奔。小國不守兮大國顛傾，王侯戮辱兮虵豕肆行。二公仗義兮捍賊睢陽，析骸易子兮併力小城。勢窮力殫兮外無救兵，亡身徇國兮寧屈虎狼。仰天視日兮氣以揚揚，衣纓不絕兮貌如平生。旅遊馳驅兮歷此舊都，致詞雙廟兮涕泗不收。惟忠與孝兮死義爲尤，遭世擾擾兮適履其憂。訏謀顛置兮邊將怙功，尾大權移兮三鎮握兵。忠賢在野兮讒邪肆意，女謁內用兮戚臣外圯。紀綱日紊兮典刑日弛，胎禍階亂兮誰執其咎。義士没身兮沈冤莫置，猗歟二公兮行人歔欷。
涪江風月 鮮于侁
涪江風月爲誰清，莫向涪翁問姓名。萬古涪江流不盡，漁磯月似舊時明。
賦新繁周表權如詔亭 鮮于侁
楹宇當年誰教育，榜題今日侈恩章。詩書有道傳家法，綸綍無私及義方。肯構新基人共羨，萬趍子舍自生光。喧闐里閈容千騎，盡看承顔拜壽觴。
揚州 鮮于侁
金山一拳石，出髻如溟漲。天外辨兩潮，江南分列嶂。
寶峰亭 鮮于侁
舟航日上下，車馬不少閑。近邑湊商賈，遠峰自雲煙。
會景堂 鮮于侁
金城環雉堞，雲屋瞰闤闠。雙林聳江右，九隴覘天外。
巴江 鮮于侁
三川會合遶城下，巴字體勢何盤盤。卻疑天工勅水帝，戲寫鳥迹傾波瀾。
和司馬君實安之以詩二絕見招作真率會光以無從者不及赴依韻和呈 鮮于侁
羹藜寂寞天隨子，換酒風流賀季真。淡水論交自忘味，道腴充實不知貧。萬錢縱侈輕豪貴，三壽優遊萃燕賓。奔走每憐饒俗狀，謫官猶作會中人。
遊金山 鮮于侁
蓬萊三神山，橫絕巨鰲背。鰲傾海水動，一峰失所在。飛大江中，盤礡幾千載。化爲金山居，龍象錯朱貝。夙昔愛山水，江湖不暫忘。君前或剖竹，匏繫古維揚。隱然絕勝地，旦旦遙相望。不意二君子，招攜一葦航。高攀躡雲梯，闊視皦溟漲。潮來隱天地，萬里捲白浪。波清雲漢凈，澄澈迷下上。更深月正中，山影杳無象。蛟鼉四面穴，形勢三洲壯。融結既難窮，丹青殊莫狀。蘇侯韻高遠，邵子雅趨尚。奇觀極無邊，幽等端未放。浮生閱流水，清晨造方丈。畢景趣言歸，侵星搖兩槳。
揚州后土祠瓊花 鮮于侁
百蘤天下多，瓊花天上稀。結根託靈祠，地著不可移。八蓓冠羣芳，一株攢萬枝。孤生淮海上，晚秀清和時。攜賞偶佳辰，暗香盈酒卮。傾都走廟下，愛玩如調饑。皦月正交光，薰風正離披。惟應神仙人，收拾繁英歸。
錦屏山 鮮于侁
分命叮嚀詔旨寬，晝歸聊憩錦屏山。寺門一路煙霞外，邑屋千家紫翠間。城山鼓鼙催日暮，雨桃李報春還。江流此去朝宗急，遠迹何時遂賜環。
大劍山 鮮于侁
武侯渭水屯兵日，司馬秦中閑壘時。遠業自能興漢室，重門何事守坤維。劉吳遡峽終摧敵，鍾鄧緣崖亦濟師。自古存亡關付託，誰言雙劍繫安危。
題靈巖 鮮于侁
馬煩箠策車馳轂，終歲塵勞常碌碌。喜聞巖寺在山中，路轉清溪入幽谷。乍行山口疑洞天，窮深一上翻平田。千層臺殿隱林木，四面石壁生雲煙。山僧迎門笑相揖，爲立場祖師存德迹。屈指于今八百年，已在西來達摩前。鶴鳴飛止黄金地，錫杖湧起清涼泉。境稱尚絕名天下，天台石橋乃其亞。千峰不改歲寒時，一水最憐秋月夜。半生遊學頗艱辛，且向空山老此身。也知方丈安禪處，解笑東西南北人。
遊靈巖 鮮于侁
千峰環郡宇，二水遶城堞。每憐山水佳，況復開巖穴。川流數里近，放棹攀巀嵲。靈巖駭神化，環陰數畝闊。何人營佛祠，棟宇殆天設。前軒瞰溪山，眺聽心耳豁。徑穿巨石下，碧玉聳高節。涓流瀉石谼，玉乳甘且潔。其東乃小巖，洞戶敞深徹。嵌巖見石柱，任重立精鐵。昔人遇真仙，相攜觀金闕。川平聽雞犬，始覺人世別。屈曲沿清溪，桃花正開發。塵緣念鄉縣，歸思若弦涉。寤寐瞬息間，巖扉已嚴鐍。時遷等陵谷，事勝存圖牒。獨有蒼江流，清霄鑒明月。予來秋之季，氣象頗凄切。草木自變衰，山花常復活。青暉沃賞適，異境差勝絕。薄暮上歸艎，依然望林樾。
洋州三十景 冰池 鮮于侁
東西橫塘裏，積疊崑嶺玉。潛鱗知幾何，還待春風觸。
洋州三十景 書軒 鮮于侁
朱門謝俗客，幽齋敘友人。澄瀾鑒止水，高節看叢筠。
洋州三十景 披錦亭 鮮于侁
春歸閬風家，功入天匠手。能將五色雲，點綴當戶牖。
洋州三十景 橫湖 鮮于侁
三冬修竹色，六月芙蕖風。軒窗復起處，盡入菱花中。
洋州三十景 湖橋 鮮于侁
千峰起華陽，一水連天漢。初月正沉鈎，隱然飛兩岸。
洋州三十景 望雲樓 鮮于侁
雲山日在眼，飛觀復看雲。願似崇朝雨，飄揚靜世氛。
洋州三十景 待月臺 鮮于侁
臺高上霄漢，人遠絕囂紛。秋中午夜靜，萬里無纖雲。
洋州三十景 二樂榭 鮮于侁
琴躋積翠外，絺結穹隆間。軒檻最佳處，四顧惟江山。
洋州三十景 灙泉亭 鮮于侁
泉聲日琮琤，泉水深浩渺。可愛主人心，亭中狎鷗鳥。
洋州三十景 吏隱亭 鮮于侁
心休忘物我，道勝一軒靜。隱几度朝晡，可嗟人畏影。
洋州三十景 霜筠亭 鮮于侁
亭出竹更密，林幽人不知。能教三伏景，變作九秋時。
洋州三十景 無言亭 鮮于侁
物來言有應，事去言自忘。翛然一榻上，聊可傲羲皇。
洋州三十景 霜香亭 鮮于侁
葉上花露泣，軒前紅日長。遊風復爲誰，時送席間香。
洋州三十景 涵虛亭 鮮于侁
危欄試睡聽，空翠如何把。悄悄憂世心，臨風一傾瀉。
洋州三十景 過溪亭 鮮于侁
溪橋入庭下，杖履可忘憂。誰識釣璜翁，有時拋直鈎。
洋州三十景 禊亭 鮮于侁
流水彎還來，羽觴酬酢競。應有蘭亭篇，邦人起歌詠。
洋州三十景 菡萏亭 鮮于侁
夏綠分照水，秋香仍滿地。吳宮誰教戰，一一盡妖媚。
洋州三十景 野人廬 鮮于侁
深深惟使君，草草學田舍。持此歸與心，隨時自瀟灑。
洋州三十景 此君庵 鮮于侁
結庵已忘情，植竹更端操。迢遙月上床，習靜誰能造。
洋州三十景 金橙徑 鮮于侁
遠分穰下美，移植使君園。何人爲修貢，佳味上雕盤。
洋州三十景 荼蘼洞 鮮于侁
天香分外清，玉色無奈白。誰向瑤池遊，依稀太真宅。
洋州三十景 南園 鮮于侁
城上望南園，園深知幾許。啼鳥聞間關，遊人不知處。
洋州三十景 北園 鮮于侁
朝陽動湖水，春色上入名園。邑人千萬戶，日日望朱幡。
洋州三十景 竹塢 鮮于侁
幽溪入疏篁，翠色連遠塢。清夜天風來，不隔鸞鳳語。
洋州三十景 荻浦 鮮于侁
凝霜壓寒蘆，白月鋪凈練。誰起落梅聲，愁人淚如霰。
洋州三十景 蓼嶼 鮮于侁
盈枝紅欲滴，照水色更好。朝暮幾回新，何用催秋老。
洋州三十景 寒蘆港 鮮于侁
蒹葭何紛披，湖水還詰曲。誰言江渚間，亦有雙鷺宿。
洋州三十景 天漢臺 鮮于侁
臺外遶佳山，臺中垂暇日。齪齪絳守居，徒勞誇紹述。
洋州三十景 溪花亭 鮮于侁
湖源深可釃，溪水清能照。坐見落花來，不知春色老。
洋州三十景 篔簹谷 鮮于侁
暉暉藍田山，山下多綠玉。安得結茅茨，林間許容足。
送確公長老住靈巖 鮮于侁
瓶鉢飄然別帝鄉，法音從此振東方。黄龍山下傳心印，白鶴泉邊起道場。甘露無時皆一味，旃檀何處不清香。煩師更唱宗門曲，兔角龜毛任展張。
望江樓 鮮于侁
使君分符在唐季，游刃巴西有餘地。構樓下瞰大江頭，醉眼日觀巴水字。唐人詩句自名家，當年登覽境何賒。遺碣空存苔蘚剝，高樓一望重傷嗟。
句  其一 鮮于侁
人尋載酒地，雨破看花期。
句  其二 鮮于侁
感公行樂處，蚤莫得相思。
句  其三 鮮于侁
龍卻難尋百潭水，地靈長對五峰山。
句  其四 鮮于侁
鄉關素號賢天子，事論今推聖長官。
句 李植
野堂吹落讀殘書。
濃翠臺 張洞
君懷澹無營，瀟瀟淵明伍。筑臺面喬嶽，種竹環幽戶。糠秕身後名，徽纆腰間組。高風激奔競，救時非小補。
句 常秩
凍殺汝陰常處士，也來騎馬聽朝雞。
九江琵琶亭 宋敏求
夜泊潯陽宿酒樓，琵琶亭畔荻花秋。雲沈鳥沒事已往，月白風清江自流。
送客西陵 宋敏求
若耶溪畔醉秋風，獵獵船旗照水紅。後夜錢塘酒樓上，夢魂應繞浙江東。
送裴司門倅越 宋敏求
剡中新佐郡，去路觸炎威。民富杼機利，地含山水暉。樵風送舟綄，梅雨潤朝衣。政在宜謠俗，當期奏課歸。
送程給事知越州 宋敏求
浙東歌舞望旌麾，遠泛樵風羽綄飛。論譔內通仙殿籍，拜興初別夕郎闈。老人日俟劉公至，狂客今無賀監歸。聞有新詩頻寄我，莫嗟梅雨裛朝衣。
史院席上奉和首相吳公元韻 宋敏求
二聖垂鴻烈，天臨四紀餘。元台地率屬，賜會寵刊書。世業叨榮甚，君恩可報歟。衮衣相照爛，歸擁鹿鳴車。
題招提院靜照堂 宋敏求
叢林起新構，燕坐水雲鄉。本自禪心靜，能令世累忘。幡花圍晝永，鐘梵度宵長。歸裓新篇富，籠紗映寶坊。
句  其一 宋敏求
十年情味與君同。
句  其二 宋敏求
左川風俗美，資中亭上人。
句  其三 宋敏求
聖時建官追茂制，唐家壓角失前規。
句  其四 宋敏求
千巖相望蔽松筠。
句  其五 宋敏求
林腰似瀉瑰，水面如融汞。
嘉祐寺留別丕上人 皮公弼
兩年無惠及編氓，蜀道天難六月行。深羨高僧捐世累，竹風湖處聽泉聲。
句 皮公弼
壁山老守似僧家，無酒無歌歲華。
和趙閱道游海雲山 蘇宷
笙歌揭虛閣，帷幕匝春池。且與民同樂，都忘天一涯。舊游嗟倏忽，故步喜追隨。陌上人如堵，歸鞍莫載馳。
送程給事知越州 姚原道
共登龍榜早翱翔，青瑣黄扉佐有唐。金印隔江開督府，月娥環席勸飛觴。皋夔勛鼎先三事，杭越詩筒第一章。不比當年元與白，錦衣易地鎮仙鄉。
句 孫侔
更起粉牆高百尺，莫令牆外俗人看。
子夏山 趙瞻
山因先師成令名，人心仰止懸青冥。文侯北面款山扄，石室至今猶南傾。直松萬林天籟聲，長材大棟資連甍。溪泉四出照骨清，潤物功溥民罔争。朝兮新雲澤根莖，暮兮和風發勾萌。山川氣稟天地英，民何知爲夫子靈。魏最稱治由師經，晉俗自是多諸生。時尚辭華取未精，皓首學行徒修明。非無神降弼王庭，國朝當議平文衡。斯文未喪吾道亨，商之傳授今可行。
比干臺 趙瞻
九閽大壞一木支，勢知不可誠不欺。商之三仁異所歸，死諌不欲狂囚爲。賢哉萬世忠臣師，比干而已前其誰。諌不當顯何所持，忠必愛君無拂辭。帝舜載賡歌康隳，風雅比興陳盛衰。君賢臣聖流書詩，光華榮輝同葳蕤。扶起不欲憂顛危，剖心血頸鼎鑊糜。此意不獨在一時，死者一傳星日垂。猶有佞人乘其機，順正逢惡稱諷規。甘言好語解人頤，如鼷食角寝不觜。聰明蔽密蔀莫知，微干之節世亦疑。章華非不窮峩巍，姑蘇一同宗社移。名與土滅埽無遺，但爲世鑒那足譏。兹臺巍巍存遺基，尚覺清風灑肝脾。妖狐狡兔不敢依，飛沙落日予心悲。
魏文侯城 趙瞻
曰自戰國争雄來，何城不荒爲壘培。治亂興廢詎足哀，矧無名號寒扵灰。晉壤剖裂分家陪，魏至文侯功業恢。三師經術王迹開，五臣禦侮强敵摧。況有成子相君才，吳起将兵亦偉哉。內諮禮樂古典該，外强師旅騰風雷。足尊天子朝靈臺，烏用此城高崔嵬。城之峻矣維其頽，宮之廣矣今蒿萊。黍離興難悲邅回，如侯萬國徒塵埃。一時火熾俄燼煨，惟有陋俗知營財。
鶴鳴古洞 趙瞻
山勢嵳峩接遠峰，九皋鶴淚徹長空。清音彷彿蒼松外，疏影依稀皓月中。石洞雲封仙去後，桑田世換水流同。登臨厭聽黄鸝語，弄巧綿蠻噪碧叢。
文湖漁唱 趙瞻
湖光瀲灧泛蓮荷，款乃漁郎慣此過。笛韻吹殘紅蓼岸，櫓聲搖出錦鱗窩。狂歌明月閒愁少，放浪扁舟適興多。蓴菜鱸魚供一醉，掉頭歸去卧煙蓑。
句 趙瞻
天猶月倉廥，三十六峰中。
崇法寺 韓縝
久聞雲際山，中有古招提。新秋喜遠覽，銳意窮攀躋。出郭值微雨，涼風曉萋萋。陂陀越大嶺，沙路凈無泥。野沃稻田秀，耒耜沿溝畦。登岑復入谷，漸過西山西。舉首望華屋，雙岸鬰相攜。虛橋駕煙靄，峻闥排虹霓。下馬踏危級，褰裳涉修梯。超然層閣外，仰視穹蒼低。俯眺亦何有，森森喬木齊。喧囂從吏語，嘲唽驚禽啼。既飯復搜討，林間得幽蹊。巖阿訪靈迹，大士常高棲。古殿蝕苔蘚，丹青暗塵㙠。俯身踐危蹬，側足緣深溪。老樹陰潭黑，風修辭蟬嘶。懸泉洗陰壁，瑩色如玻瓈。佳觀誠可戀，遲留懼顛擠。捫蘿出天險，始免魂神睽。緩步淩巀嵲，雙旌隨杖藜。回瞻花雨地，已被煙雲迷。頓轡下平陸，晴川留馬蹄。新篁映碧宇，野寺臨長堤。乘倦駐歸策，荒園步柔荑。婆娑兩高樹，磊落垂紅離。汲井漱甘液，拂塵觀舊題。出門尚斜日，隱隱聞城鼙。勝概亦陳迹，茫然失端倪。爲詩記彷彿，吾友無訶詆。
遊賈氏南園 韓縝
江堤楊柳碧毿毿，閑訪名園郡郭南。壠麥生齊知雨足，海棠開遍覺春酣。門前幽徑通芳蕙，竹裏虛亭對遠嵐。風物有情應笑我，不攜歌酒只清談。
庚子八月八日再遊東山寺 韓縝
蜀師當日戍黄金，此地由來險阻深。漾水東流自紆直，泰山北望正嶔崟。涼風肅物初秋意，膏澤愆期旦晝陰。同是天涯未歸客，荒煙斜日正登臨。
遊東山寺 韓縝
久有東林約，因乘暇日游。眼明初出郭，神王欲凌秋。野曠鶱孤隼，江清颺遠鷗。近山青嶂合，多稼綠雲浮。雞犬聲相接，溝塍水亂流。度橋喧從騎，環樹轉鳴騶。問俗驚堯壤，尋僧到沃洲。深沈開寶闥，磅礴𨋗華輈。像設嚴珠殿，經聲隱絳幬。仰看香剎直，徐步畫展廊修。遇物皆周覽，逢軒即少留。前庭初顯豁，後徑轉深幽。野嶺蒼筠麗，霜楓赤葉稠。隔牆聞好鳥，循沼玩游儵。翠榦椶纔剝，紅芒稻半收。凌虛登陛總之，匝境對岑樓。暗谷藏危棧，平沙際別州。川原同聚沫，身世劇浮鷗。回首飄鄉思，臨尊浣客愁。清閑資善奕，決勝在冥搜。影動穰直表，風生曲逆籌。歸鞍不敢緩，斜日照文楸。
句  其一 韓縝
君因未報身何有，且寄扁舟夢想中。
句  其二 韓縝
唐蒙諭巴蜀，通道至卭僰。列郡徼西南，夷居半巖壁。
句  其三 韓縝
劍外吾能說，山川大抵同。君行在巴徼，民俗半夷風。火田租賦薄，鹽井歲時豐。
句  其四 韓縝
地里輿星直，江流漢水通。
王大令移需巖王隱居手植木樨於郡庭賦詩以贈和黄通判韻 方蘋
分將翠色來雩邑，翛爾清風植府庭。先生高臥何由見，想在漁州弄紫萍。
送程給事知越州 王晳
冰顔黑髪未應衰，巨艦高旌使府威。瑣闥領藩承嘏去，繡衣過郡買臣歸。湖山勝迹吟毫健，風月良辰宴斝飛。金榜弟兄同舍長，老年相別重依依。
句  其一 王晳
當利江頭最僻州，懷人惟是數登樓。
句  其二 王晳
西風晴日過姑蘇，左瞰松江右太湖。
遊日山 馬良器
雲外朝陽照古臺，千巖宿霧一時開。使君久負登臨約，今日朱轓特地來。
惠山齋中聽雨 李詳
雲冷銀蟾遯，香寒寶篆遲。輕雷新破夢，好雨故知時。池荇陰抽带，山茶暗展旗。空階聞夜響，楚客起題詩。
麻姑山 許抗
數里岧嶢落日西，更高高處種靈芝。危風受雪春歸晚，怪石留雲雨到遲。仙鹿避人眠淺徑，野禽窺果啄殘枝。待應俗格消磨盡，重建瑤臺舊路岐。
西池清暉亭 許抗
亭號清暉闞碧漣，半連村落半神仙。青山剩得雲間日，明月饒分水底天。
讀唐中興頌 許抗
周雅久不復，楚騷方獨鳴。淫哇弄氣態，□我瀟湘清。二公好奇古，大節□時□。□崖勒唐頌，字字瓊□英。□雲借體勢，水石生光精。浯溪僻□地，自爾聞正聲。□傳□□夏，孰賡燕然銘。弦歌入商魯，永與人鬼聽。江流或可竭，此文如日星。
任僊公臺 石賡
衰年脚手倦躋攀，今日憑高一解顔。驅得江山來目下，化將樓殿出雲間。真人煉藥仙都近，釋子焚香佛界閑。塵事數地寧易得，后歌須盡夕陽還。
岳陽樓觀洞庭 石賡
洞庭白波如雪山，九月顛風了作寒。乾坤蕩沃漫無際，岳陽樓中方好看。居人習慣占天色，短艇高檣絕行迹。一點君山乍有無，魚龍作壞三閭宅。樓上觀湖壯思生，巴陵酒熟香出瓶。傾壺快飲爲君盡，醉殺謫仙詩始成。二年持節臨荆部，扁舟此地常來去。今日憑高覺膽驚，歸歟莫與風濤過。
送程給事知越州 石麟之
鹿轓龍節上恩華，衣繡先歸士論嘉。瑣闥暫虛元老席，蓬萊還屬侍臣家。旌旗天上浮文鷁，鼓角江頭擁將牙。東越又新南越治，到時歌詠已諠譁。
茅山續志 張頡
步虛聲起繞玄雲，石乳煙銷夜半分。怪得瑤笙吹鶴過，碧壇夜醮玉宸君。
寄答張五丈夔明府 張頡
舊令龍溪有去思，移家喜與土風宜。人傳張籍妙樂府，我識王維真畫師。火米夏收畬稻早，海椒春放瘴花遲。客查不到天無雁，賴有輶軒可寄詩。
攝山訪隱者 張頡
路繞蒼山石掛藤，結廬深入白雲層。泉鳴便隔人間世，采藥知從何處僧。
送程給事知越州 晏知止
遍歷侯藩治績高，瀛州瑣闥奉思褒。麟符又入千巖境，鷁艦還乘八月濤。田賴鑑湖常歲美，客遊梅市有人豪。從來夢錦耽佳句，應接江山豈憚勞。
孫氏池亭 俞瑊
壁介山水間，幽棲愧尸祿。眠食行坐處，山光水聲足。嗟我心未厭，出郊搜勝躅。嘗聞隱者居，未爲人所目。素商適丁序，天空老林麓。飛鞭走崇岡，惟恐到不速。捫蘿出孤險，果得煙霞谷。神仙何玄怪，刻劃乾坤腹。囊括幽絕景，所謂天下獨。門前白石溪，丁當潄寒玉。山泉落雲頭，漫漫泛餘綠。靜聽宿烏吟，閑看浮鷗浴。萬古仇池穴，何日此鐫築。欲探龍頷珠，潭深怯獰毒。瀑布想匡廬，香山葺茅屋。松窗風浪搖，石徑苔蘚覆。樓藏未見書，園挺耐寒木。清風誰共延，牆頭萬箇竹。造化曲盡情，遠引空江束。陰寂窟蛟蜃，雨雹生晴燠。孫氏何代賢，據此傲浮俗。崖留五君詩，塵埋不可讀。殷勤補訛缺，磨寫筆屢禿。開亭追古蹤，仙遊一朝復。自慚縛冠冕，暫到不得熟。何時酬素心，歸來免榮辱。
中山別墅 俞瑊
村居何所樂，我愛讀書堂。階草侵窗潤，瓶花落硯香。憑欄看水活，出岫笑雲忙。野客時相過，聯吟坐夕陽。
句 俞瑊
壁山僻陋戶口少，兩衙之外惟高眠。
宮詞  其一 張公庠
學士經筵論古今，花塼日上兩三尋。天顔有喜人知否，認得唐虞用意深。
宮詞  其二 張公庠
朱字衙香伴玉鑪，丁丁蓮漏月來初。交龍畫燭搖紅影，準擬君王夜讀書。
宮詞  其三 張公庠
秘閣新開別殿西，玉蟾蜍對玉狻猊。奏書未愜君王意，內省夫人看御批。
宮詞  其四 張公庠
宿麥葳蕤綠未迴，惡風惟解卷塵埃。平明瑞雪深三尺，萬歲聲中賀表來。
宮詞  其五 張公庠
玉虛新殿勢巑岏，誰見壺中日月閑。消盡曉霞無一縷，數聲清磬落人間。
宮詞  其六 張公庠
八月金莖露有華，晨曦纔上散餘霞。朱書十字黄封酒，先賜王公執政家。
宮詞  其七 張公庠
月落銀臺初勘契，一聲金鎖禁門開。千官聳轡爭朝路，騶士籠街宰相來。
宮詞  其八 張公庠
晨光初動閣門開，百辟匆匆避路回。千步畫廊敲杖子，朱衣雙引相公來。
宮詞  其九 張公庠
赫日炎風晝鼓遲，中官宣問到黄扉。傳呼宰相槐街靜，青蓋搖搖未午歸。
宮詞  其一○ 張公庠
北斗回杓欲建寅，宮嬪排備立春時。鐫花貼子留題處，只待金鑾學士詩。
宮詞  其一一 張公庠
年華先到未央宮，嬉賞班班四序中。瀟灑梅花元耐雪，輕狂柳絮不嫌風。
宮詞  其一二 張公庠
御苑名花約萬栽，芳心俱願日華來。春風已暖梅先綻，長恨江南冒雪開。
宮詞  其一三 張公庠
仙籞梅開淡淡春，夜來微雨滲輕塵。風和日暖難凋落，不怕倚樓吹笛人。
宮詞  其一四 張公庠
曉霧溟濛似有無，半殘紅燭動金鋪。黄鶯不語梨花上，錯認徐熙舊畫圖。
宮詞  其一五 張公庠
四部韶音進玉卮，千官傾望柘黄衣。舞頭再拜金階遠，畫鼓連催卷隊歸。
宮詞  其一六 張公庠
二月猶寒未有雷，江梅纔謝小桃開。宮娥不放珠簾下，待得東風送燕歸。
宮詞  其一七 張公庠
盡道今來花信遲，凌晨宮女探春歸。寒梅一朵金槃小，已有清香拂御衣。
宮詞  其一八 張公庠
池北池南柳對黄，翠華游幸晝初長。宮娥從駕知多少，十里朱輪半日香。
宮詞  其一九 張公庠
御柳絲長掛玉欄，不須惆悵百花殘。還知三月春雖晚，好從金輿看牡丹。
宮詞  其二○ 張公庠
過苑中官排辦時，江梅初綻兩三枝。春寒呵手晨妝罷，簾外人催從駕遲。
宮詞  其二一 張公庠
共惜流芳甚擲梭，初移夏琯已清和。百花飛盡酴醾發，留得春光數日多。
宮詞  其二二 張公庠
端禮門開班已齊，金莖雙立動晨暉。君王欲上逍遙輦，玉指纖纖整御衣。
宮詞  其二三 張公庠
三月韶妍賞牡丹，更宜疏雨濕闌干。隔簾催喚陪春設，不道新妝粉未乾。
宮詞  其二四 張公庠
再坐千官花滿頭，御香煙上紫雲樓。萬人同向青霄望，鼓笛聲中度彩毬。
宮詞  其二五 張公庠
禁掖人閑小小風，彈棋圍坐柳陰中。正憐美酒杯中綠，又嘆飛花席上紅。
宮詞  其二六 張公庠
仙韶一部選輕盈，獨得君王記姓名。中使忽來催侍宴，匆匆不許暫調笙。
宮詞  其二七 張公庠
選進良家備六宮，仙姿時得本從容。由來真色生人世，不在巫山十二峰。
宮詞  其二八 張公庠
影娥池面碧溶溶，蕩槳佳人夕照中。雲髻不饒荷葉綠，羅裙未減石榴紅。
宮詞  其二九 張公庠
後苑宸遊炎日長，宮中彊半坐回廊。鵁鶄鸂鶒銀塘靜，楊柳梧桐水殿香。
宮詞  其三○ 張公庠
清秋皓月正嬋娟，的歷華星亦徧天。欲上層樓須穩步，不同平地有金蓮。
宮詞  其三一 張公庠
承露雙盤插碧空，樓臺更在月明中。何人傳得花奴曲，羯鼓聲高滿六宮。
宮詞  其三二 張公庠
萬字闌幹菊半開，更憐清露點莓苔。仙韶使副呈新譜，得旨重陽侍宴來。
宮詞  其三三 張公庠
翩翩紅葉舞霜秋，紫禁人閑約勝遊。手把金英思泛酒，登高還上去年樓。
宮詞  其三四 張公庠
清旦宮中候上番，銀潢輕淡玉鈎殘。山茶破萼江梅發，盡倚朱欄不避寒。
宮詞  其三五 張公庠
治道精深日講求，唐虞功德本優游。欲知兆姓千官意，萬歲常瞻十二旒。
宮詞  其三六 張公庠
顯謨延閣照西清，玉軸牙籤各有名。聖略秘機貽萬世，君王垂拱致昇平。
宮詞  其三七 張公庠
月上觚稜進鑰初，持更衛士匝千廬。動筒忽自銀臺人，把燭君王看捷書。
宮詞  其三八 張公庠
玉堂催下葳蕤鎖，除授唯容學士知。丞相捧麻宣讀了，百僚欣愜拜丹墀。
宮詞  其三九 張公庠
天語放朝春雨急，濃雲偏傍禁城低。喧呼萬馬爭歸路，落絮飛花半作泥。
宮詞  其四○ 張公庠
清曉傳宣賜御題，日華初動露華晞。集英殿上天香散，飛入千人白紵衣。
宮詞  其四一 張公庠
過臘愆陽隴麥低，御封香合奉精祈。君王曉入凝華殿，遠近樓臺看雪飛。
宮詞  其四二 張公庠
閶闔門開曉色回，禁塗迢遞接銀臺。華簪簇簇呼班後，黄傘亭亭過殿來。
宮詞  其四三 張公庠
六宮稱賀各依班，慶誕遙瞻紫氣間。中貴推排龍喜宴，大臣分奏兩郊壇。
宮詞  其四四 張公庠
月澹中官放鑰回，倚雲宮殿掖門開。綵床百步黄羅帕，于闐名王進玉來。
宮詞  其四五 張公庠
上番宮女捲簾時，閃閃寒鴉拂曉啼。纔索赭迎催進輦，紫宸門外報班齊。
宮詞  其四六 張公庠
度臘深宮暖未回，半天金碧照樓臺。百花須待東風發，只有寒梅傲雪開。
宮詞  其四七 張公庠
過社餘寒迤邐消，東風送暖燕營巢。皇都春色宜登覽，十二樓高出柳梢。
宮詞  其四八 張公庠
仙籞春妍奉宴嬉，樓臺偏與柳梢宜。鳴鞘聲入千花去，黄傘低斜步步移。
宮詞  其四九 張公庠
已過清明侍宴稀，綠窗春睡縐羅衣。殘紅併逐狂風去，只有桐花不解飛。
宮詞  其五○ 張公庠
百花成錦柳飛綿，纔度清明上巳前。繡蓋徐徐紅日永，六宮遊幸不鳴鞭。
宮詞  其五一 張公庠
鸞帳薰衣賜御香，花陰未動日初長。人閑相約尋芳去，春困不禁千步廊。
宮詞  其五二 張公庠
欲下金階翦牡丹，夜來風雨怯輕寒。腰如束素天然細，不爲傷春带自寬。
宮詞  其五三 張公庠
楊花飛去落誰家，紫禁人閑惜歲華。謾向園林覓春色，折殘枝上兩三花。
宮詞  其五四 張公庠
紅芳漸少綠陰多，留得韶光滿內家。不用金鑪添麝炷，深閨剩掛木香花。
宮詞  其五五 張公庠
銀漢橫斜近建章，九重深靜閉蘭房。六更未覺晨光動，自是仙家日月長。
宮詞  其五六 張公庠
倦飲情懷春晼晚，宮槐新葉未成陰。和風習習簾簾捲，輕絮翩翩院院深。
宮詞  其五七 張公庠
西苑池臺駕幸時，內家朱轂盡陪隨。滿宮學士多題詠，不減詞臣應制時。
宮詞  其五八 張公庠
萱草初長花未開，共知青帝領春回。珠簾卷上瓊鈎穩，不礙薰風滿殿來。
宮詞  其五九 張公庠
浴蘭佳節共歡娛，亭午香飛鵲尾鑪。萬里開疆元不戰，金匳猶進辟兵符。
宮詞  其六○ 張公庠
曉漏初傳第一籌，碧霄零露滴清秋。常娥收拾金波盡，不向鴛鴦瓦上流。
宮詞  其六一 張公庠
霞散雲消無一毫，四垂天幕露華高。蘭閨妝罷移紅燭，金斗溫溫熨御袍。
宮詞  其六二 張公庠
菊吐金英媚晚秋，紫宸朝退幸西樓。內家排設珠簾捲，鐵網珊珊十二鈎。
宮詞  其六三 張公庠
殘暉未落兩三竿，放散笙歌晚思閑。暫上層樓聊一望，紅塵多處是人間。
宮詞  其六四 張公庠
殿琯吹灰報載陽，內家相慶互飛觴。繡工未必能終日，晝景誰知一線長。
宮詞  其六五 張公庠
交直歸來繡幙開，紅爐互勸辟寒杯。誰知飛雪輕狂意，倒學佳人舞袖回。
宮詞  其六六 張公庠
黄羅雙幅裹除書，新拜昭容稱意無。真色不勞施粉黛，香閨虛掛十眉圖。
宮詞  其六七 張公庠
佳人唯是惜韶年，嬾向紅窗理管弦。錦席安排胡蝶局，深宮不忌賭金錢。
宮詞  其六八 張公庠
長樂疏鐘常送月，靈和垂柳只從風。還知天上人難老，顔色年年不減紅。
宮詞  其六九 張公庠
聖主憂勤覽萬機，日高前殿步輿歸。太官進膳傳呼速，御合翩翩入禁扉。
宮詞  其七○ 張公庠
誕聖嘉辰卜萬年，壽觴初進起爐煙。仙韶纔奏齊天曲，三十六宮人盡傳。
宮詞  其七一 張公庠
繡幙盤龍四面開，清和時候已春回。五弦調暢宸衷樂，坐覺薰風萬里來。
宮詞  其七二 張公庠
學士承宣到玉堂，中官鎖院月侵廊。白麻誕告千官喜，皇子初封一字王。
宮詞  其七三 張公庠
自昔豐穰爲上瑞，萬箱騰頌奏君前。史臣螭陛聞宣付，日曆先書大有年。
宮詞  其七四 張公庠
自古詩人詠具瞻，官儀丞相獨尊嚴。三衙扣杖一聲喏，只是朱衣略揭簾。
宮詞  其七五 張公庠
太皡祠壇數級紅，青旂搖曳日朦朧。人間未覺東風至，先入宜春小院中。
宮詞  其七六 張公庠
小宴輕陰挑菜時，才人來進賞春詩。翔鸞臺下梅先萼，射鴨池邊柳未絲。
宮詞  其七七 張公庠
宜春苑傍夾城東，從駕宮嬪樂亦同。偶會不須張錦幕，遊人已在百花中。
宮詞  其七八 張公庠
西苑春深奉翠華，朱欄千萬護珍葩。不如直上紅樓去，盡見瓊林十里花。
宮詞  其七九 張公庠
柳放金絲搭矮槐，御溝清影見樓臺。落花流出宮城去，不似武陵容客來。
宮詞  其八○ 張公庠
踏青來往殊無倦，鬥草輸贏且少休。更上瓊樓三十級，待看春色滿皇州。
宮詞  其八一 張公庠
冉冉殘暉畫閣西，宮人行樂戀芳時。遙聞索輦開黄繖，不盡花前半局棋。
宮詞  其八二 張公庠
雨罷莓苔聊點砌，風停楊柳暫藏樓。明朝同奉昭陽宴，左右分明試彩毬。
宮詞  其八三 張公庠
倦飲人閑春欲回，日華多處五雲開。楊花滿地東風轉，半作輕毬袞袞來。
宮詞  其八四 張公庠
鬧紫繁紅裹綠枝，一番風雨盡離披。瑞香獨占深閨暖，簾外春寒都不知。
宮詞  其八五 張公庠
掖庭初選即知名，新學吹簫數曲成。天上仙姝元不識，人間安得詠傾城。
宮詞  其八六 張公庠
禁園春去偶同行，杏子垂垂葉底青。燒酒初嘗人樂飲，綠槐陰下倒銀瓶。
宮詞  其八七 張公庠
東君回馭已春殘，紅日長時人意閑。玉鼻琵琶聲正急，更憐鶯語亦綿蠻。
宮詞  其八八 張公庠
牡丹花品最爲尊，內苑栽培特地繁。宮女多情看未足，不離雕檻到黄昏。
宮詞  其八九 張公庠
碧瓦鴛鴦勢欲飛，禁門深靜日遲遲。玉簫吹遍新傳譜，坐看黄鸝數換枝。
宮詞  其九○ 張公庠
上林隨駕賞芳辰，曲賜黄封臘味醇。供帳不須勞幕士，垂楊爲蓋草爲茵。
宮詞  其九一 張公庠
南交司令已清和，滿殿薰風日未斜。院院迎涼簾盡捲，金槃初賜御園瓜。
宮詞  其九二 張公庠
天津一望碧泱泱，宮女移舟逐晚涼。只見平波紅影動，不知蓮艷間新妝。
宮詞  其九三 張公庠
月華浮動上階稜，侍宴歸來掩繡屏。子夜酒醒蘭燭暗，碧紗窗外度流螢。
宮詞  其九四 張公庠
雪罷嚴寒殆不禁，紫宸朝退禁門深。君恩委曲人知否，數盞香醪抵百金。
宮詞  其九五 張公庠
宴起昭陽索輦時，鑪香偏上赭紅衣。金門玉砌明如晝，宮女三千把燭歸。
宮詞  其九六 張公庠
夾城西畔小毬場，彩仗彎彎人對行。一樣驊騮三百疋，金羈更伴綠遊韁。
宮詞  其九七 張公庠
中使傳呼喜復忙，盡催歌舞到昭陽。薰爐煙穗須臾散，無奈衣輕不受香。
宮詞  其九八 張公庠
自勻輕黛怯春寒，巧畫雙眉稱綠鬟。樓上遠山隨指見，檻中新月對人彎。
宮詞  其九九 張公庠
綺袖時宜不甚寬，自拈刀尺勘雙鸞。錦茵拂掠春宵靜，怯見飛蛾傍燭盤。
宮詞  其一○○ 張公庠
朝退人歸亞禁扃，金吾收仗暫縱橫。諸郎入省鳴騶鬧，低帽揚鞭一字行。
遊白鶴山 張公庠
初眠宮柳未成陰，馬上聊爲擁鼻吟。遠宦情懷消壯志，好花時節負歸心。別離長恨人南北，會合休辭酒淺深。欲把春愁閑抖擻，亂山高處一登臨。
郡齋宴坐 張公庠
爲州容散誕，真慰野人情。撼膝禪初悟，搖頭句未成。試香秋院靜，鬥墨午窗明。已有東歸計，柴扉掩姓名。
晚春途中 張公庠
一年春事又成空，擁鼻微吟半醉中。夾路桃花風雨過，馬啼無處避殘紅。
壽昌寺 毛國華
寶構非無地，洪濤信有因。一朝開古井，三佛現金身。敕賜皇恩重，成功佛日新。喜看龍象集，全仗法中人。
歲暮呈王介甫平甫 朱明之
歲暮遠爲客，一身歸計深。塵沙日翳翳，雨雪夜陰陰。喜色開南信，悲懷動北琴。感時須寂寞，何獨少陵心。
塵土呈介甫 朱明之
塵土紛紛起處微，祇隨風力亂噓吹。高張白霧橫宮闕，低引輕雲暗路歧。坐客昏蒙歸耳目，行人斑白上鬚眉。誰知霶霈天飛雨，洗滌輕浮會有時。
羈旅呈王介甫 朱明之
羈旅迫歲晚，班毛混滿簪。遊無果下馬，坐乏囊中金。塵漲風聲滿，天昏雪氣深。幸聞清論數，竟日解悲吟。
次韻介甫懷舒州山水見示之什 朱明之
皖上相逢昔少留，登樓隱几聽鳴鳩。山峰游處今何在，溪水流來此有不。就食四方甘不繫，爲生一世信長浮。共知局促京沙裏，回首當時始覺羞。
因憶灊樓讀書之樂呈介甫 朱明之
憶昨灊樓幸久留，乾坤談罷論雎鳩。它時已恨相從少，此日能忘共學不。南去溪山隨夢斷，北來身世若雲浮。行藏願與君同道，祇恐蹉跎我獨羞。
寄王荆公憶江陰 朱明之
城上城隍古鏡中，城邊山色翠屏風。魚蝦接海隨時足，稻米連湖逐歲豐。太伯人民堪教育，春申溝港可疏通。朱輪天使從君欲，異日能忘笑語同。
題招提院靜照堂 吳申
高檐飛遠發輝光，向此心源默坐忘。豈憶布金拋舊地，便隨飛錫起新堂。竹間野鴿聽齋鼓，湖上遊人繫夜航。卻懊未能攀勝境，東南雲下欲騰翔。
留題碧落洞 連希元
神仙誰道杳難窮，老俗相傳住此宮。山裂舊分三島洞，羽飛曾馭九天風。玉爲雙闕無塵到，雲作丹梯有路通。誰問稚川何處在，儼然金竈列壺中。
題雲華御室 連希元
洞天東去號雲華，便是仙人舊隱家。堪笑僞劉真俗骨，卻將泥土葬丹砂。
送程給事知越州 郎淑
三朝藩屏寵光頻，四紀清名動搢紳。肯效懷章驚邸吏，獨能持節屈戎人。千巖秀氣歸華藻，五嶺殊功簡紫宸。他日會居衡石地，荆州雖老實臺臣。
牡丹  其一 李山甫
邀勒春風不早開，衆芳飄後上樓臺。數苞仙艷火中出，一片異香天上來。曉露精神妖欲動，暮煙情態恨成堆。知君已解相輕薄，斜倚欄桿首重回。
牡丹  其二 李山甫
嫚黄妖紫間輕紅，穀雨初晴早景中。靜女不言還愛日，彩雲無定只隨風。爐煙坐覺沈檀薄，妝面行看曉黛空。此別又須經歲月，酒闌把燭繞芳叢。
題瑞相寺 李山甫
路入禪關僻，僧迎取衲披。自憐重到此，還憶舊遊時。泉石清虛境，松筠古老姿。問師從此別，鶴駕幾回知。
同知縣東公彥遊章山寺 李山甫
想見尋幽到此山，詩成珠玉笑談間。蓮花社裏千年約，柏子香中半日閑。寂歷松窗連遠籟，縈紆竹徑斷荒灣。琴堂吏散簾垂晝，舁筍何妨數往還。
慧光寺  其一 李山甫
夢遊山寺有餘清，邂逅來遊卻自驚。珍重秋風知客意，又吹好夢到江亭。
慧光寺  其二 李山甫
僧堂拂拭舊時塵，鶯老花殘五換春。四海干戈如鼎沸，山中猶有太平人。
和王漕使逵遊麻姑山 李山甫
鈴閣清虛刺史閑，廉車因得訪仙山。旌旂飄緲煙霞外，冠蓋追隨水石間。丹井寂寥終古在，鸞驂悵望幾時還。從來謝史留詩筆，今日遺風尚可攀。
禪窟寺 李山甫
遲日濃花午，閑雲小陰天。半巖春洞水，萬片晚林煙。慚愧華巓客，來分紫府仙。倚窗山竹夜，風溜響朱絃。
句  其一 李山甫
多謝灞陵隄上柳，與人頭上拂塵埃。
句  其二 李山甫
世上幾時曾好古。
雙林院 李敷
雙林高寺秀峰環，我欲題爲小徑山。炎月一遊神骨爽，天風相送出松關。
挽老蘇先生  其一 姚闢
持筆游從已五年，忽嗟精魄去茫然。茂陵未訪相如藁，宣室曾知賈誼賢。薤露有歌凄曉月，絳紗無主蔽寒煙。平生事業文公誌，應試鄉人白玉鐫。
挽老蘇先生  其二 姚闢
羈旅都門十載中，轉頭浮宦已成空。青衫暫寄文安籍，白社長留處士風。萬里雲山歸故國，一帆江月照疏篷。世間窮達何須校，只有聲名是至公。
望文脊懷瞿硎先生 姚闢
文脊山中姓已逃，江城爭美少微高。應知司馬來窺鼎，便學秦人去種桃。海上音書斷鴻雁，洞中吟嘯伴猿猱。鹿裘誰識先生志，卻把虛詞倚伏滔。
漣漪洞 姚闢
五門高險勢摩天，洞底清冷瀉碧漣。蘋藻魚遊知暮雨，薜蘿人去鎖寒煙。山櫻已熟垂朱實，巖竹新抽露玉鞭。只恐遊人歸馬急，野僧何惜白雲眠。
遊山門呈知府大卿 姚闢
春風到宛陵，太守遇康樂。隱几坐高齋，清風媚林壑。語我諸峰巒，道人古棲託。幽潛遠江漢，秀聳類衡霍。一日贐我遊，大府輟高幕。命車載酒醪，行人飭巾櫜。藍輿渡前溪，野飯即高閣。笑著烏紗巾，行背青山郭。嵇呂重契舊，皮陸索酬酢。幽花弄紫翠，鳴琴唱宮角。靈氣浮融融，蒸風紛漠漠。晚宿黄渡館，泉聲自伊洛。溪童學流觴，盤花遞清酌。歸火破昏街，擁衾聞夜柝。詰朝振衣坐，繅車厭啼𪈴。東壁有舊詩，三賢據安作。筆迹既訛謬，塵版復皴皵。伊人已黄泉，來者誰丹雘。徐徐到山門，青蒼洗昏膜。兩山擘大道，造化自櫜籥。綠蔕凌空飛，江雲半天落。二巖與四洞，靈仙舊淹泊。丹安今不歸，雙門失扃鑰。雲髓凝爲乳，石柱垂如鐸。峭壁斷行路，薜蘿陰附著。秉燭尋龍潭，昏冥認頭角。欲窺心已驚，暫進足還卻。不探驪珠淵，安得長生藥。又上齊雲亭，諸山露崖崿。或涌如波濤，或沸如鼎鑊。幡幢或飛動，塔廟或纓絡。盛如明堂朝，衣冠勢紛錯。尊者不避卑，強者不凌凌弱。嚴如武庫兵，雪霜飾鋒鍔。柔順就赦宥，剛頑即侵掠。或齊如季孟，或比如媒妁。連如魚綴鈎，猛如獸相搏。橫如斗東西，勇如龍潛躍。欲盡聽眺心，疲羸厭芒屩。野僧又語我，文脊倚寥廓。我思鹿裘人，不憚路磽確。左瞻右已迷，前登後皆邈。攀高猿臂引，入險腰𬗖縛。辛勤到深幽，祠宮冷蕭索。金丹已無傳，石室儼如昨。咨嗟兩臺高，日月互盤礴。石豹鳴陰崖，鷹龜露金殻。天河瀉雲潭，千丈不見濁。衆指佛子堂，神靈重然諾。我坐謝公亭，歸舟阻溪涸。爇蕭陰禱祈，暮雨過山腳。善濟雖未通，神變已可愕。蠢蠢塵中人，回首重慚怍。屈曲歸杜遷，復結三天約。傍楫清溪行，萬象皆洗濯。石苔散青絲，玉筍解新籜。路回灘流淙，灑面散雨雹。魚禽遂天性，浮沉隨飲啄。行行明鏡中，兩岸翠如幄。停橈到妙顯，洞府誰開拓。我知巨靈斧，神妙止削。狻猊儼守衛，瓊瑤出追琢。幽蘭香自知，褊茗甘可嚼。老木臥深塢，不肯就工度。蒼石通元精，溫潤抱天璞。古有智琰師，逍遙寄冥寞。四獸雖吾降，一性奚所惡。天子賜詔勤，香象與醍酪。徘徊想遺風，愚迷仰真覺。又疑無爲人，其來非力學。洞門有磨崖，唐賢盛鐫鑿。姓名今尚存，苔蘚已斑駁。遊者來無窮，居者日益數。人事竟糠秕，塵緣易糟粕。唯有稽亭峰，巍峨不銷鑠。仁智樂山水，小大等拳勺。養心即自然，玩物乃浮薄。我今還海涯，身不掛繒繳。世無丹青人，爲我一圖貌。試作山中吟，高情寄鸞鶴。
靈巖 姚闢
泉石平生性所耽，謝公延我到東南。紅蓮幕下煩佳客，文脊山中訪舊巖。剪竹掃花尋鳥道，捫蘿隨衲問龍潭。圖經未盡幽潛事，待向仙家起玉函。
句  其一 姚闢
京洛黄塵久倦遊，一官來寄海邊州。
句  其二 姚闢
初日光回天尚暝，暮潮聲落地先秋。
句  其三 姚闢
潮撣子亂峰橫几席，沙填重險變桑蔴。
送程給事知越州 黄默
會稽山水古來雄，內史新除捧詔東。何藉扁舟追范蠡，更將一釣問任公。久諳偃息藩垣樂，未試調和鼎鼐功。日食萬錢誰吝惜，不知蓬島屬詩翁。
遊羅浮 林俛
此日鵝城第一山，我來登覽足清歡。心灰久不作春夢，食淡何須輟晚餐。寶積山中多佛剎，藥槽峰外是仙壇。憑誰爲扣葛翁訣，乞與當年九轉丹。
彩雲軒 林俛
滄海揚塵已幾回，麻姑緩步此峰來。綵雲縹緲聞仙樂，綠篆淋漓鎖翠苔。仙境長留閑日月，飛仙宜號小蓬萊。鳳簫鶴馭還相待，名籍今應在玉臺。
題梅仙山 陳闡
先生吏隱寄南昌，千里來尋物外鄉。汲水尚憐春井渫，藏丹猶發夜壇光。鶴歸華表人何在，犬吠雲深日自長。我擬重來訪遺迹，手搘笻杖少徜徉。
鳬鷖亭 關景仁
古有鳬鷖詩，喜物遊太平。今見鳬鷖樂，爲作鳬鷖亭。夜安洲渚棲，晝無羅網驚。羣嬉固儔匹，適意相飛鳴。春風藻荇稠，夜雨波瀾清。特以王澤深，遂此微物生。飛甍枕秦臺，繚繞寒蕪城。俯目瞰清泚，日羨鳬鷖情。自惟縣令暇，朝夕親編氓。土瘠民半餒，役頻民少寧。嗟爾多蹙迫，豈與鳬鷖並。我心徒爾嗟，奈何存典刑。爾勞憫以恕，爾重移之輕。庶幾皆有樂，共戴君聰明。民安令亦暇，臨流解塵纓。卒歲可歸去，白髮南山耕。
贈小蘇 關景仁
昔日聞蘇小，今朝見小蘇。未知蘇小貌，得似小蘇無。
枕流軒 關希聲
山出太虛外，溪流千古高。臨窗喧客枕，洗耳濺僧袍。夜月氣猶凜，秋風聲更豪。二年遊賞劇，欲別首頻搔。
醉眠亭 關景山
杜老顛狂尋酒伴，經旬只走出空床。輸君縱飲還高臥，長有生涯作醉鄉。貧饒北海杯中物，靜勝長安市上眠。亂地春風吹不醒，功成合與酒爲仙。
登雄州北門樓 蔣概
壯士未酬志，乘秋感慨多。幽燕新種落，唐漢舊關河。塞月沉青塚，邊聲入暮河。如何得萬騎，玉壘夜經過。
句 李宗孟
空遺費仙跡，不見庾公遊。草木皆新色，江山餘故愁。
聞龍學平昔曾遊潁川西湖有詩以寄之 張徽
河勢橫斜带地形，碧油具旆昔常經。驛名未改風塵黑，碑字猶存雨蘚青。薦福園林僧杳渺，擷芳洲渚續娉婷。汝南一值賢人降，分野于今占德星。
送龍學和寄王元之郎中 張徽
未持雙節去朝元，玉陛猶虛侍從班。龜洛舊遊天直上，雞林新句海中間。品流有日歸陶冶，隱逸無時奉宴閑。鶴馭仙游何處所，軒皇冠劍在橋山。
送程給事知越州 張徽
瑣闈官接鳳凰巢，藹藹青雲器業高。一代後先書惠化，三朝中外主風騷。阜安廣粵新城郭，懾伏幽燕舊節旄。元相臺樓何處是，蓬萊山壓海波濤。
鳳山閣 張徽
舉頭何處認京華，鳳閣層層出亂霞。山勢轉來雙徑曲，水聲分去一川斜。丹青隱映林間焙，黑白微茫石上畬。遇興每須窮日夕，檻邊修竹砌邊花。
惠應廟 張徽
一家終日在樓臺，弈局斜兼畫卷開。幽鳥影穿紅燭去，寒蟾光落素琴來。釣絲暮惹蘋間浪，篆石春浮蘚上埃。三數寺通溪畔路，好尋僧借度時盃。
伏承君儀使君郎中寵示佳什謹次嚴韻 張徽
飛鳥影穿紅燭去，寒蟾光落素琴來。三數寺通溪畔路，好從僧僧借渡時杯。
宿猿洞和程師孟韻 張徽
月上高臺雲半屏，洞門休喚夕陽扃。巍冠不整跏趺坐，秋楮斕斑數點星。
宿猿洞 張徽
洞天虛寂翠屏欹，心迹蕭然萬物齊。無奈宿猿嫌宿客，夜深猶擁亂雲啼。
宿猿洞再和程師孟韻 張徽
入林休顧小猿驚，壽酒交持石外亭。刺史尊崇上卿月，主人高隱少微星。只因避雨投松蓋，屢爲障風夾檜屏。笑語林猿能解意，往來應不限巖扃。
句  其一 張徽
雲蒸洞穴秋成雨，泉落庭除夏結冰。
句  其二 張徽
曉塔影分山店北，暮鐘聲落海門西。
題倅廳吏隱堂 趙衆
滿耳江聲滿目山，此身疑不在人寰。民含古意村村靜，吏束刑書日日閑。
句  其一 趙世昌
綠珠樓下志惆悵，宋玉牆頭又別離。
句  其二 趙世昌
一條橫截紅塵斷，幾曲遙通紫禁深。
飛騎橋 李育
魏人野戰如鷹揚，吳人水戰如龍驤。氣吞魏王惟吳王，建旗敢到新城旁。霸主身當萬夫敵，麾下倉皇無羽翼。途窮事變接短兵，生死之間不容息。馬奔津橋橋半撤，洶洶有聲如地裂。蛟怒橫飛秋水空，鶚驚徑度秋雲缺。奮迅金羈汗霑臆，濟主艱難天借力。艱難始是報主時，平日主君須愛惜。
君子行 張載
君子防未然，見幾天地先。開物象未形，弭灾憂患前。公旦立無方，不恤流言喧。將聖見亂人，天厭懲孤偏。竊攘豈予思，瓜李安足論。
送蘇修撰赴闕四首  其一 張載
秦弊於今未息肩，高蕭從此法相沿。生無定業田疆壞，赤子存亡任自然。
送蘇修撰赴闕四首  其二 張載
道大寧容小不同，顓愚何敢與機通。井疆師律三王事，請議成功器業中。
送蘇修撰赴闕四首  其三 張載
闔闢天機未始休，袗衣胝足兩何求。巍巍只爲蒼生事，彼美何嘗與九州。
送蘇修撰赴闕四首  其四 張載
出異歸同禹與顔，未分黄閣與青山。事機爽忽秋毫上，聊驗天心語默間。
别館中諸公 張載
九天宮殿鬱岧嶤，碧瓦參差逼絳霄。藜藿野心雖萬里，不無忠戀向清朝。
聖心 張載
聖心難用淺心求，聖學須專禮法修。千五百年無孔子，盡因通變老優游。
老大 張載
老大心思久退消，倒巾終日面岧嶤。六年無限詩書樂，一種難忘是本朝。
有喪 張載
有喪不免道終非，少爲親嫌老爲衰。舉世只知隆考妣，切思不見我心悲。
土牀 張載
土牀煙足紬衾暖，瓦釡泉乾豆粥新。萬事不思溫飽外，漫然清世一閒人。
芭蕉 張載
芭蕉心盡展新枝，新卷新心暗已隨。願學新心養新德，旋隨新葉起新知。
貝母 張載
貝母階前蔓百尋，雙桐盤繞葉森森。剛強顧我蹉跎甚，時欲低柔警寸心。
題解詩後 張載
置心平易始通詩，逆志從容自解頥。文害可嗟高叟固，十年聊用勉經師。
詩上堯夫先生兼寄伯淳正叔  其一 張載
先生高臥洛城中，洛邑簪纓幸所同。顧我成年清渭上，並遊無侶又春風。
詩上堯夫先生兼寄伯淳正叔  其二 張載
病肺支離恰十春，病深樽俎久埃塵。人憐舊病新年減，不道新添別病深。
別後寄呂子進 張載
籬鷃雲鵬各有程，匆匆相別未忘情。恨君不在篷籠底，共聽蕭蕭夜雨聲。
夢中 張載
楚峽雲嬌宋玉愁，月明溪凈印銀鈎。襄王定是思前夢，又抱霞衾上玉樓。
遊山寺 張載
凍僕堆堆依竈燎，山僧草草具盤飧。井丹已厭嘗葱葉，庾亭何勞惜薤根。
八翁吟十首  其一 張載
步虛聲裏八奇翁，八奇須信古英雄。賓朋未散山翁醉，聽歌同入醉鄉中。
八翁吟十首  其二 張載
傅巖巖下築巖翁，幽通心與帝心通。憂勤未感思賢夢，相霖何日見成功。
八翁吟十首  其三 張載
磻溪溪畔釣魚翁，濯纓溪水聽溪松。龜猷未告非熊兆，漁簑堪笑老龍鍾。
八翁吟十首  其四 張載
老原原上卜年翁，感天功業地天聰。流言未信成王悟，悟成全得起禾風。
八翁吟十首  其五 張載
龜山山下感麟翁，麟翁知己幾時逢。自從顔孟希蹤後，幾人今日更希蹤。
八翁吟十首  其六 張載
青牛西去伯陽翁，當年夫子嘆猶龍。立言爲恐真風喪，豈知言立喪真風。
八翁吟十首  其七 張載
寓言豪誕漆園翁，夸談名理浩無窮。早知懸解人間世，爭知懸解不言中。
八翁吟十首  其八 張載
一身無礙竺乾翁，遍圓身世戒身同。船師從我乘桴去，頑空中與指真空。
八翁吟十首  其九 張載
褒斜谷口臥龍翁，量如江海風如虹。不應三顧逢先主，至今千載慕冥鴻。
八翁吟十首  其一○ 張載
籃輿多病八吟翁，雲賓溪叟恣游從。清時無事青山醉，青山仍醉最青峰。
克己復禮 張載
克己工夫未肯加，吝驕封閉縮如蝸。試於中夜深思省，剖破藩籬即大家。
葛覃解 張載
葛蔓青長谷長遷，女工興念憶歸安。不將貴盛驕門族，容使親心得盡歡。
卷耳解 張載
閨閫誠難與國防，默嗟徒御困高岡。觥罍欲解痡瘏恨，采耳元因備酒漿。
詩一首 張載
學易窮源未到時，便將虛寂眇心思。宛如童子攻詞賦，用即無差問不知。
絕句 張載
兩山南北雨冥冥，四牖東西萬木青。面似骷髏頭似雪，後生誰與屬遺經。
古樂府 短歌行 張載
靈旗指，不庭方，大風泱泱天外揚。短簫歌，歌愷康。明廷萬年，繼明重光。曾孫稼，如茨梁。嘉與萬邦，純嘏有常。
古樂府 日重光 張載
日重光，天際翔，願言貞明永瞻望。月重輪，淡溟淵。願猶月之恒，協帝儀中天。
古樂府 度關山 張載
度關山，循九州，省耕寬徭詢明幽。人爲貴兮，哀我人斯敢予休。
古樂府 雞鳴 張載
雞鳴嘐嘐兮台懷憂，兄弟表裏兮台心求。黄金門，白玉堂。置酒愷樂，榮華有光。桃傷李僵，爾如或忘。
古樂府 燕歌行 張載
小雅廢兮，東山不作。哀我人斯，皇心不樂。烝哉斯人，胡然而天兮，王師于鑠。
古樂府 東門行 張載
古風出東門，我行樂巾綦。今歌東門行，牽衣強留甘餔糜。仗劍去，忽如遺，時清君去予心哀。
古樂府 鞠歌行 張載
鞠歌胡然兮，邈予樂之不猶。宵耿耿其尚寐兮，日孜孜焉繼予乎厥修。井行惻兮王收，曰曷賈不售兮，阻德音其幽幽。述空文以見志兮，庶感通乎來古。騫昔爲之純英兮，又申申其以告。鼓弗躍兮麾弗前，千五百年，寥哉寂焉。謂天實爲兮，則吾豈敢，羌審己兮乾乾。
古樂府 虞帝廟樂歌辭 其一 張載
皇胡爲兮西山之幽，翳長薄兮俯湖流。眇冀州兮何有，眷茲上兮淹留。皇之神兮如在，子我民兮不窮以愛。沛皇澤兮橫流，暢威靈兮無外。潔尊兮肥俎，九歌兮拓舞。嗟莫報皇之佑，皇欲下兮儼相羊，烈風雷兮暮雨。
古樂府 虞帝廟樂歌辭 其二 張載
虞之陽兮漓之滸，皇降集兮巫屢舞。桂酒湛兮瑤觴，皇之歸兮何所。聽駕兮天門，羽毛兮繽紛。俯故宮兮一慨，越宇宙兮無鄰。無鄰兮奈何，七政協兮羣生嘉。信玄功兮不宰，猶彷彿兮山阿。
移疾 張載
移疾謝華省，問耕還弊舍。扶持便疏慵，曠僻逃將迓。晝棋莎徑側，暮粥梧陰下。久矣澄清心，永愧桑弧射。
宿興慶池通軒示同志 張載
清湘庭下千竿竹，百尺斑斕聳蒼玉。通軒軒外萬頃陂，陂接南山天與齊。唐基一壞半禾黍，舉目氣象增愁思。我來正當搖落時，塵埃七日無人知。東平叔子信予友，問學不厭堅相隨。叔子莫痛鳳沼湮，又莫悲愁花萼墮。所憂聖道久榛塞，富貴浮雲空點涴。明發予西叔且東，高談更爲通宵坐。
岳陽書事 張載
洞庭水落洲渚出，疊翠疏峰遠湮沒。重樓百尺壓高城，畫棟沉沉倚天闕。湖光上下天水融，中以日月分西東。氣凌雲夢吞八九，欲與溟渤爭雌雄。澄瀾無風雨新霽，一日萬頃磨新銅。琉璃夜影貯星漢，騎鯨已在銀潢中。湘妃帝子昔何許，但有林壑青浮空。蒼梧雲深不可見，遺恨千古嗟何窮。須臾暝晦忽異色，風怒濤翻際天黑。乘陵瀨壑走魑魅，停滀百怪誰能測。也許看舟子玩行險，更欲飛帆借風力。安得晴雲萬里開，依依寒光浸虛碧。
憶別 張載
柳絮飛時與君別，南樓把酒看明月。月似當年離別時，柳絮如君何處飛。千書百書要相就，思君不見令人瘦。念君情意只如初，顧我形骸已非舊。朝來有信渡黄河，雁足繫書多網羅。城南城北芳草多，月明如此奈愁何。
牧牛兒 張載
牧牛兒，放牛莫放澗水西，澗水流急牛苦饑。放牛莫放青草畔，牛臥得草兒亦懶。隨牛莫着鞭，幾年力作無荒田。雨調風順租稅了，兒但放牛相對眠。
呂不韋春秋 張載
秦市金懸魯史修，措辭當日兩難求。書傳果在西遷後，錐口諸儒未必休。
我欲 張載
我欲庭前木葉疏，病枝衰蔓手披除。從今燕坐無通塞，來往風煙任卷舒。
萱草 張載
萱草花開十日餘，花繁日日倍于初。朝開暮落終非計，栽活青松漸剪除。
書齋自儆 張載
畫前有易不知易，玄上求玄恐未玄。白首紛如成底事，蠹魚徒自老青編。
合雲寺書事三首  其一 張載
山前咫尺市朝賒，垣屋蕭條似隱家。過客不須攜鼓吹，野塘終日有鳴蛙。
合雲寺書事三首  其二 張載
夾屋青松長數圍，午風搖影舞僛僛。幽禽葉底鳴相應，時引殘聲過別枝。
合雲寺書事三首  其三 張載
竹間幽徑草成圍，藜杖穿雲翠滿衣。石上坐忘驚覺晚，山前明月伴人歸。
劉陽歸鴻閣 張載
簾捲晴空獨倚闌，冥鴻點點無無間。秋風注目無人會，時與白雲相對閑。
江上夜行 張載
冰壺瀲灧接天浮，月色雲光寸寸秋。不用乘槎厲東海，一江星漢擁行舟。
登峴首阻雨  其一 張載
羊公風績幾經秋，獨繞龜趺爲少留。欲問荆人尋舊事，一江青泚自東流。
登峴首阻雨  其二 張載
江浮雲影抱層欄，雲外青山一水間。盡日倚闌看不足，杖藜欲去更回環。
登峴首阻雨  其三 張載
江風飛雨上雕欄，庭樹蕭蕭景自閑。向晚浮雲遮不盡，好山渾在有無間。
登峴首阻雨  其四 張載
庭前古木已經秋，天外行雲暝不收。倚杖卻尋山下路，一川風雨濕征輈。
諸宮觀梅寄胡康侯 張載
欲驅殘臘變春風，自有寒梅作選鋒。莫把疏英輕鬥雪，好藏清艷月明中。
春晚  其一 張載
雲靄浮空半雨晴，茅簷未忍掃殘英。欲將春物飄零盡，只有黄鸝一兩聲。
春晚  其二 張載
浮花浪蕊自紛紛，點綴莓苔作繡茵。獨有猗蘭香未歇，可紉幽佩繫餘春。
閑居書事 張載
輕風拂拂撼孤檉，庭戶蕭然一室清。隔葉蟬鳴微欲斷，又聞餘韻續殘聲。
集義齋 張載
小齋新創得新名，大筆標題字勢輕。養勇所期肩孟子，動心那肯詫齊卿。川流有本源源聽，月入容光處處明。此道幾人能彷彿，浪言徒遣俗儒驚。
契重 張載
契重金蘭屈指誰，偶然傾蓋接英輝。疏慵唱和應嫌晚，久淡封題莫厭稀。致主每思烹鼎說，剪戎何日檄書飛。安仁久識儒家樂，老大情懷漸有依。
孤宦 張載
孤宦殊方意自違，鄰光茲幸託餘輝。人心識盡童心減，世事諳多樂事稀。直有歲寒甘栢說，終無春思惜花飛。豈同毛刺墦間客，向望他門卜所依。
和薛伸國博漾陂 張載
幾年煙浪掩遺蹤，今意扶持古意同。簪笏每遊高聖世，蓴鱸聊爲快秋風。輕陰島嶼莓苔濕，夜雨蛟龍窟穴空。南浦雲峰晴不亂，北窗溪木暗難通。春濃岸酰成行碧，日暖汀花取次紅。歲月可悲唐廢苑，山河終近漢離宮。歸禽影轉沙堤曲，處土居鄰竹塢東。星斗已知天象富，菱蒲堪喜地毛豐。持竿幸有魚充鼎，混浴須嗟鶴在籠。吏隱苟能遊物外，江鄉何必羨吳中。
候人 張載
林木南山薈蔚時，工斤樵斧竟朝儕。舉知趨利青冥上，不念幽閨季女饑。
題北村六首  其一 張載
陸軸嘔啞麥上場，謳歌聲韻滿村坊。茅齋病叟安閑久，帝力民歡殆兩忘。
題北村六首  其二 張載
求富誠非憚執鞭，安貧隨分樂丘園。兩間茅屋青山下，贏得浮生避世喧。
題北村六首  其三 張載
負郭吾廬二頃田，面山臨水跨通川。蘇秦妾婦無高識，盛詫腰間六印懸。
題北村六首  其四 張載
風泉盈耳鬢斑斑，林下幽窗對萬山。婦子職修簟食足，病身何幸亦安閑。
題北村六首  其五 張載
不堪煩暑病荒城，六月翛然寓野亭。珍重南山且歸去，再來相望雨中青。
題北村六首  其六 張載
渭南涇北已三遷，水旱縱橫數頃田。四十二年居陝右，老年生計似初年。
樂處 張載
樂處加功勉處行，事無甘苦必心亨。絅衣容有文章在，低首時人莫怨爭。
白髮 張載
白髮千梳晝景暄，烏瓶一啜夜窗寒。廟堂勤苦茅齋靜，不見人心是兩般。
一室 張載
九萬笑鵬摶，幽居一室寬。雨聲便早睡，酒力壓新寒。懶覺閑多味，衰知死有端。此生吾自斷，不必夢邯鄲。
睢陽五老圖 張載
太平氣象養高閑，宴賞諸公老致冠。朝野已聞親相業，廟堂曾睹漆丹桓。形容傑出新圖粲，德澤雄霑舊俗寒。一片忠心涵國史，桑田雖變迥謨看。
詩一首 張載
昌谷五月稻，平田垂青璣。遙巒相壓疊，頹綠互蔽芾。竹香滿凄寂，粉節塗生卉。攢蟲鎪古柳，芳徑生紅緯。鶯唱子夜歌，瀑懸楚被翡。昭華寒不粟，貴嬪暑無疿。桂蕊女幾簪，蕙花神娥扉。碧錦帖花檉，香衾事殘貴。霞巘殷嵯峨，煙嵐互靉霼。壁月舒窈斗，元雲爲彷彿。霠𩃟宛虹带，天空繁星衣。古檜拏屭贔，水華融觱沸。銷聲永薖軸，栖隱躭岑蔚。請事鴻寶元，至澹味無味。悲歌激流風，逸響迥秋氣。
贈司馬君實 張載
二龍閑臥洛波清，今日都門獨餞行。願得賢人均出處，始知深意在蒼生。
句  其一 張載
十載相從應學得，怕人知事莫萌心。
句  其二 張載
若要居二宅，先須入禮門。
句  其三 張載
無限寒鴉冒雨飛。
句  其四 張載
紅樹高高出粉牆。
句  其五 張載
苦厭塵沙隨馬足，卻思風浪拍船頭。
句  其六 張載
一目全牛萬隙開。
句  其七 張載
歸燕羈鴻共斷魂，荻花楓葉泊孤村。
句  其八 張載
春菰牙露翠，水荇葉連青。
句  其九 張載
無疑菱荇香。
相公行 王陶
已枯斷竹鈞私被，既沒賢公帝念深。仆木偃禾如不起，至今誰識大忠心。
異服 王陶
辛有嘆被髪，趙靈喜胡服。遂成陸渾戎，終有沙丘辱。用夷反變夏，亡禮以從俗。先王仁義術，詎用此求福。齊桓九合功，不以兵車轂。仲尼嘆微管，幾爲左衽屬。爾來豪俠兒，往往異裝束。耀武何必然，禦戎有前躅。余敢告司關，異服宜禁肅。
有竇復者世居鎮戎能道邊事 王陶
君不見鎮戎德順弓箭手，耕種官田自防守。相團置堡禦蕃軍，下視賊庭殊不有。殺羊取骨燃艾炙，試卜賦兵知拾寇。都校招呼入堡居，堡外重圍百里餘。牆低城小不難破，賊箭如棚城上過。堡中不及數十人，且鬥且罵且欣欣。登陴斫門謂平取，應弦死傷已無數。窗間定箭射酋豪，一箭已聞哭聲舉。爭將錦囊裹賊尸，鳴金收衆唯恐遲。不唯城堡依然固，吾衆不傷毫與釐。自從干戈動四鄙，覆軍殺將曾無恥。朝廷未省遺邊功，何事此勳不聞記。安得天兵百萬衆，盡如此輩堅且勇。
明智寺 王陶
邃壑重巒十里過，天圍佛境隱巖阿。儻來功業忘情久，暫到山林結意多。
佛光寺 王陶
五臺山上白雲浮，雲散臺高境自幽。歷代珠幡懸法界，累朝金剎列峰頭。風雷激烈龍池夜，草木凄涼雁塞秋。世路忙忙名利客，塵機到此盡應休。
詠月 釋樟不
月輪端似古人心，皎潔高深處處臨。縱在波濤圓缺定，照塵塵亦不能侵。
句 夏噩
謝守風流爲勝事，杜郎吟咏屬多才。
送程給事知越州 丁執禮
曉辭龍尾下青冥，持節東南一鎮並。共治蚤分天萬寄，暮來今頌里民聲。吟高郢雪誰能擬，韻敵壺冰凜更清。遙想棠陰多暇日，江風吹角繞蓬瀛。
尋餘姚上林湖山 謝景初
山水有奇秀，何必耳目親。茲地世未知，偶游良可珍。平湖瞰其中，翠巘圍四垠。青松千萬植，落瀑如懸巾。佛廟聳殿塔，裝點繪圖新。清溪與斷崖，水石聲磷磷。峰巓見滄海，日出常先晨。花草時節異，寧問秋夏春。陵谷千萬古，豈無稱道人。德微言不信，又恐遠故堙。樽酒且樂我，醉來事事均。
觀餘姚海氛 謝景初
海上風與雨，未眹先氣升。澤鹵雜山雲，蓊鬰相薰蒸。交語面已障，安辨丘與陵。衣濡带革緩，臭腥殊可憎。自非昌其陽，疾癘得以乘。君子卻陰邪，何必醫師能。
餘姚董役海堤有作 謝景初
五行交相陵，海水不潤下。處處壞堤防，白浪大於馬。顧予爲其長，恐懼敢暫捨。董衆完築塞，跋履率曠野。使人安於生，茲不羞民社。調和陰與陽，自有任責者。
觀仙居山瀑布 謝景初
落泉下峭壁，斗絕千萬丈。濺急雪片飛，望若匹練廣。曲嶺隔青林，三里已聞響。其旁有巨石，平潤可俯仰。愚俗所不道，我輩偶來賞。須期秋色清，攀蘿將爾上。
觀上林垍器 謝景初
作竈長如丘，取土深於塹。踏輪飛爲模，覆灰色乃紺。力疲手足病，欲憩不敢暫。發窰火以堅，百裁一二占。里中售高賈，鬥合漸收斂。持歸示北人，難得曾罔念。賤用或棄樸，爭乞寧有厭。鄙事聖猶能，今予乃親覘。
粵俗 謝景初
粵俗嗜海物，鱗介無一遺。蝦蠃味已厚，況乃蟹與蜞。潮來浦嶼漲，遮捕張藩籬。潮去沙滿灘，拾掇盈籬箕。殺烹數莫記，瑣碎臭且奇。苟務貪咀嚼，寧識暴殄悲。蛟蜃吐雲氣，腹以人爲飴。呀口日肥大，洪波誰敢窺。
禁煙即事 謝景初
時節一百五，疾風收雨天。鳥催青帝馭，人重子推錢。蹴踘逢南陌，鞦韆送晚煙。墦間無限醉，唯我獨蕭然。
法喜堂 謝景初
虛堂庇風雨，結構不務壯。外飾無髹髵，置物況容長。開篋藥劑靈，拈棋白黑抗。階花澹亦夭，庭石碧交向。出門鳥雀喧，燕處物我喪。吳俗夸有素，佛徒侈相尚。獨能守質靜，坐以矯流宕。棲之果自喜，何須山海上。
送唐介南遷  其一 謝景初
長蛇齒牙毒，誰使赤手捕。六月河破堤，捧塊捍奔注。匹夫徒昭昭，天下皆慕顧。後世有至公，此計不爲誤。
送唐介南遷  其二 謝景初
木秀風所折，膏明自煎然。折固理之必，明性其可遷。趨向人各異，公議日月懸。開言死不測，喑噤貴且年。
送唐介南遷  其三 謝景初
鬰鬰炎海旁，氣蒸霧露毒。得罪往投畀，幸貸吭頸戮。彼心學聖賢，於義無不足。奈何觸主威，未嘗有是辱。
送唐介南遷  其四 謝景初
身任言責地，眼見公路埋。胡寧包心顔，踐履天子階。言出謫隨至，吏送南海涯。一臣不足惜，喋籭狽與豺。
送唐介南遷  其五 謝景初
諫逐古今有，例爲朝政疵。況與廊廟臣，世復惡其私。安危治亂迹，此事姑置之。儻未監謗者，失得何須悲。
和吳中復江瀆泛舟 謝景初
雨飛暑館變秋堂，息駕林祠意緒長。筍脫萬苞風韻玉，蓮開百畝水浮香。楸盤力戰棋忘味，筠簟清吟扇遞涼。心惜吏閑文酒樂，雅歡未既即離觴。
句  其一 謝景初
倒著衣裳迎戶外，盡呼兒女拜燈前。
句  其二 謝景初
峰巓見滄海，日出常先最。
泛汝聯句 孫永
平居厭城郭，具舟泛清汝。藍光一水遠，鐵色兩崖古。日華動中流，沙紋亂前渚。湍鳴達公橋，草綠襄王墓。園英擁流沫，風葉墮殘雨。停橈弄山泉，扶杖過花塢。澄潭數亂石，斷石橫顛樹。泳波魚鬣舒，闖穴蛙首怒。衝雲一雁遠，唼荇羣鷗聚。村間桑柘春，川闊牛羊暮。回頭綠樹失，卷幔青峰露。尋幽恣盤桓，泊淺屢回互。靈草不知名，珍禽啼在處。夕陽散鳴鳩，荒阡拱游兔。挽纜謠歌童，簪花立田婦。高歌客自如，歸涉人相負。青蒲戢戢生，紫燕翩翩度。雲煙波底明，井邑林外睹。欣逢閭里舊，愧乏雞黍具。緡水薦囦鱗，掘石羞山茹。繞塘梅實綠，冒桂禽殻素。我巾聊一頹，石榼煩屢注。朱櫻出芳林，紫筍侑雕俎。高篇爛珠璧，至樂謝鐘鼓。嗟予性本隘，於世事皆魯。便欲棄簪裳，歸去事田圃。肆意山水樂，脫身塵埃苦。此適誠足尚，斯言未宜遽。聖神拱巖廟，賢俊異珪組。如君之所懷，於時當有補。高文贊皇猷，大論寧國步。無爲五斗卑，遂屈萬里舉。明心在知己，汗顔愧虛譽。時方索大鼎，胡爲衒康瓠。富貴固衆欲，非望久自阻。聖賢有遺言，戮力期共赴。嘗聞曰中庸，曾不滯出處。進當澤生民，退則守環堵。所求義與比，要在身不汙。願無廢吾言，於道其可庶。
清明 孫永
每年每遇清明節，把酒尋花特地忙。今日江頭衰病起，神前新火一爐香。
上巳日 孫永
海內中和日，雲間上巳辰。笙歌九天半，花木十洲春。
送程給事知越州 滕元發
又領州麾過故鄉，誰憐肝膽異班行。患銷南海城先具，氣壓胡天國自強。造膝華褒輝黼黻，跋朝佳句敵琳瑯。聖君求治如星火，休鬥新詩萬丈光。
寄越州范希文太守 滕元發
江山千里接仁風，都在東南秀氣中。爲問玉皇香案吏，蓬萊何似水晶宮。
結客 滕元發
結客結英豪，休同兒女曹。黄金裝箭鏃，猛獸畫旗旄。北閣芒星落，中原王氣高。終令賀蘭賊，不著赭黄袍。
浮雲樓 滕元發
舉頭便是長安日，弄袖時飄夢澤風。茂苑久拋飛鳥外，楚臺遙在碧雲中。
送俞汝尚致仕還鄉 滕元發
清明沖節是身謀，御史郎把不肯留。回首軒裳雙脫屣，放懷天地一輕漚。卞雲苕月柴門靜，菱雨蘋風野艇秋。仰羨冥鴻空自愧，區區圖報未知休。
句  其一 滕元發
萬國休兵外，羣生奏凱中。
句  其二 滕元發
寒日邊聲斷，春風塞草長。傳聞漢都護，歸奉萬年觴。
句  其三 滕元發
葱嶺占佳氣，氈裘拜未央。
句  其四 滕元發
野色更無山隔斷，天光直與水相連。
句  其五 滕元發
負鼎早爲湯右相，有文今作魯夫人。
句  其六 滕元發
主人留客醉，酒美蟹螯肥。
辭衆 釋宗本
本是無家客，那堪任便遊。順風加櫓棹，船子下揚州。
賦石鼓 釋宗本
造化功成難可測，不論劫數莫窮年。如今橫在孤峰上，解聽希聲用大千。
答東坡居士 釋法泉
指出明明是甚麽，舉頭鷂子穿雲過。從來這碗最希奇，解問燈人能幾箇。
送東坡居士 釋法泉
脚下曹溪去路通，登堂無復問幡風。好將鍾阜臨歧句，說似當年踏碓翁。
悼趙清獻公抃 釋法泉
仕也邦爲瑞，歸歟世作程。人間金粟去，天上玉樓成。慧劍無纖缺，冰壺徹底清。春風瀔水路，孤月照雲明。
偈七首  其一 釋法泉
來不來，去不去。脚下須彌山，腦後擎天柱。大藏不能宣，佛眼不能覷。諸禪德，漸老逢春解惜春，昨夜飛花落無數。
偈七首  其二 釋法泉
團團離海嶠，漸漸出雲衢。此夜一輪滿，清光何處無。
偈七首  其三 釋法泉
要去不得去，要住不得住。打破大散關，脫卻娘生袴。
偈七首  其四 釋法泉
時人欲識南禪路，門前有箇長松樹。腳下分明不較多，無奈行人恁麽去。莫恁去，急回顧，樓臺煙鎖鐘鳴處。